Pacu ekonomi kitaran, Malaysia disasar jadi hab biojisim - PM

KUALA LUMPUR, 26 Julai- Malaysia mampu muncul sebagai hab biojisim menerusi pembangunan ekonomi kitaran.Perdana Menteri, Datuk Seri Ismail Yaakob berkata ia menerusi pendekatan menggunakan bahan mentah daripada sisa buangan atau lebihan dalam rantaian sektor agrikomoditi yang mampu memacu pembangunan ekonomi kitaran.Ia termasuk menjadikan sumber biojisim agrikomoditi sebagai antara komponen penting dalam ekonomi kitaran."Pada masa yang sama, pendekatan untuk menggunakan bahan mentah daripada sisa buangan atau lebihan di sepanjang rantaian nilai sektor agrikomoditi, juga diberi tumpuan bagi memacu pembangunan ekonomi kitaran ekonomi kitaran (circular economy)."Ini termasuk menjadikan sumber biojisim agrikomoditi sebagai antara komponen penting dalam ekonomi kitaran yang berupaya menghasilkan produk nilai tambah, sekali gus membolehkan malaysia bakal muncul sebagai hab biojisim.keupayaan sasaran ini juga sesuai dengan status negara sebagai pengeksport minyak sawit kedua terbesar di dunia dan penyumbang terbesar dalam industri biojisim," kata Ismail. Tambah beliau usaha menggunakan bahan sisa agrikomoditi itu sebagai altenatif kerana menyedari seluruh dunia termasuk Malaysia berdepan cabaran sekuriti makanan akibat ketidaktentuan ekonomi global dan krisis geopolitik serta perubahan iklim. Beliau berkata perkembangan itu menjejaskan rantaian bekalan makanan kerana ada negara menghentikan eksport bahan makanan untuk keperluan haiwan ternakan. Dalam masa sama, Perdana Menteri turut berharap sektor agrikomoditi dapat membantu negara menjana semula ekonomi dan mengembalikan kestabilan ekonomi rakyat.Beliau menyatakannya pada Majlis Perasmian Ekspo dan Sidang Kemuncak Agrikomoditi Antarabangsa Malaysia (MIACES), di ibu negara.Turut hadir, Menteri Perusahaan Perladangan dan Komoditi Datuk Zuraida Kamaruddin serta Menteri Sains dan Teknologi Datuk Seri Dr Adham Baba.MIACES anjuran Kementerian Perusahaan Perladangan dan Komoditi (KPPK) berlangsung di Pusat Pameran dan Antarabangsa Malaysia (MITEC) bermula hari ini hingga Khamis melibatkan penyertaan lebih 350 syarikat daripada 39 negara.

(Perdana Menteri berucap pada Majlis Perasmian Ekspo dan Sidang Kemuncak Agrikomoditi Antarabangsa Malaysia (MIACES) di Kuala Lumpur)


Bayaran masuk tiket Muzium Budaya Borneo mulai 1 Ogos

KUCHING, 25 Julai - Muzium Budaya Borneo (BCM) akan mengenakan harga tiket masuk harian bermula dari harga RM5 sehingga RM20 bagi pengunjung warganegara mulai 1 Ogos ini, kata Menteri Pelancongan, Industri Kreatif dan Seni Persembahan Sarawak Datuk Seri Abdul Karim Rahman Hamzah.Beliau berkata bayaran penggunaan fasiliti seperti auditorium dan bilik serba guna akan turut dikenakan dan cadangan untuk bayaran berkenaan adalah bagi menampung sebahagian daripada kos penyelenggaraan muzium itu. “Untuk orang kurang upaya (OKU) yang berdaftar dengan Jabatan Kebajikan Masyarakat (JKM), tiket adalah percuma dan pengunjung OKU (berdokumen) dari luar negara juga percuma. Percuma juga buat pengunjung warganegara Malaysia berumur 12 tahun dan ke bawah. “Sebanyak RM20 dikenakan bagi warganegara Malaysia bukan dari Sarawak dan RM10 dikenakan bagi dewasa berumur 18 hingga 60 tahun yang berasal dari Sarawak dan bukan warganegara pula RM50. Tiket pengunjung berusia 13 hingga 17 tahun dan mereka yang memiliki kad pelajar dari mana-mana institusi pengajian ialah RM5 bagi warganegara dan RM25 bagi bukan warganegara,” katanya. Beliau berkata demikian dalam sidang media di BCM di sini, hari ini.

Abdul Karim berkata kategori berkumpulan seramai 10 orang ke atas atau kadar korporat berdaftar pula, bayaran bermula dari harga RM8 seorang, manakala tiket bagi lawatan tanpa had tahunan pula berharga RM100 bagi semua pengunjung.Katanya harga tiket bagi warga emas berumur 61 tahun ke atas adalah RM5 bagi warga Sarawak, RM20 (bukan warga Sarawak) dan RM25 (antarabangsa).Menurutnya kadar bayaran penggunaan fasiliti BCM adalah bermula dari RM100 untuk agensi kerajaan dan badan bukan kerajaan, manakala RM200 bagi korporat.Dalam pada itu, beliau berkata muzium ikonik serba baharu yang mula dibuka 9 Mac lepas menarik seramai 350,000 pengunjung tempatan dan luar setakat bulan ini, dengan anggaran 1,500 pengunjung sehari.Abdul Karim turut memaklumkan sebuah muzium baharu di Limbang yang terletak di utara Sarawak bakal dirasmikan 4 Ogos ini. - BERNAMA


Projek Perumahan Rakyat Termiskin, KPLB laksana garis panduan baharu

KUALA LUMPUR, 25 Julai - Kementerian Pembangunan Luar Bandar (KPLB) akan membuat garis panduan baharu berkaitan kos terkini Projek Perumahan Rakyat Termiskin (PPRT).Timbalan Menteri Pembangunan Luar Bandar 1 Datuk Seri Abdul Rahman Mohamad berkata keperluan itu bagi memastikan projek berkenaan dapat dilaksanakan pada tahun ini.Menurut beliau, buat masa ini tiada kontraktor yang mahu membina rumah PPRT yang bernilai RM56,000 sebuah disebabkan masalah harga.“Dengan kadar harga RM56,000 sebuah rumah PPRT yang sekarang ini memerlukan lebih kurang RM67,000 (sebuah) untuk pelaksanaan dan tidak ada kontraktor yang sanggup membina pada masa ini,” katanya pada sesi soal jawab di Dewan Rakyat, hari ini.Susulan peningkatan kos pengeluaran bahan binaan dan kadar upah buruh, sidang dewan diberitahu bahawa peruntukkan untuk membina sebuah rumah PPRT telah meningkat kepada RM67,000 berbanding RM56,000 sebelum ini.

(Timbalan Menteri Pembangunan Luar Bandar 1, Datuk Seri Abdul Rahman Mohamad/FOTO BERNAMA)

Abdul Rahman merujuk pertanyaan tambahan Ahli Parlimen Jempol, Datuk Seri Mohd Salim Sharif yang ingin tahu sama ada kementerian tersebut bercadang meningkatkan peruntukan bagi memastikan rumah PPRT yang berharga RM56,000 sebuah dapat disiapkan. Sementara itu, beliau menafikan KPLB mempunyai projek sakit di Sabah dan pihaknya sentiasa mengadakan perbincangan dan kerjasama dengan kerajaan negeri bagi memastikan sebarang projek dilaksanakan mengikut perancangan.Beliau menjawab soalan Noorita Sual (PH-Tenom) yang ingin tahu sejauh mana KPLB memantau projek pembangunan dan infrastruktur di Sabah.


Gaji minimum: Tiada majikan didakwa setakat ini

KUALA LUMPUR, 25 Julai - Jabatan Tenaga Kerja Semenanjung Malaysia (JTKSM) telah membuat pemeriksaan berkanun terhadap lebih 20, 452 majikan di seluruh negara, setakat 30 Jun lalu.Menteri Sumber Manusia, Datuk Seri M Saravanan berkata ia bagi memastikan majikan mematuhi pelaksanaan gaji minimum yang berkuat kuasa pada 1 Mei. "Statistik majikan yang telah mematuhi dan tidak mematuhi Perintah Gaji Minima 2022 masih tidak dapat disediakan berikutan kuat kuasanya perintah tersebut pada 1 Mei 2022."Bagi bulan Jun 2022 sahaja sebanyak 3,049 tempat pekerjaan telah diperiksa diseluruh negara."Selain daripada itu, JTKSM juga akan menjalankan siasatan sekiranya aduan diterima dari pihak pekerja," katanya pada sesi pertanyaan lisan di Dewan Rakyat di sini hari ini.

Beliau menjawab pertanyaan daripada Ahli Parlimen Parit Buntar, Datuk Seri Dr Mujahid Yusof Rawa.  Bagaimanapun, Saravanan berkata, sehingga kini masih belum ada majikan yang didakwa kerana kesalahan tersebut.


Bicara Syed Saddiq: Mahkamah arah pendakwaan serah salinan percakapan saksi utama

KUALA LUMPUR, 25 Julai - Mahkamah Tinggi di sini hari ini mengarahkan pendakwaan dalam perbicaraan kes bekas Menteri Belia dan Sukan Syed Saddiq Syed Abdul Rahman untuk menyerahkan salinan percakapan seorang saksi utama yang dirakam Suruhanjaya Pencegahan Rasuah Malaysia (SPRM) pada 2020 kepada mahkamah.Ini selepas Pesuruhjaya Kehakiman (JC) Datuk Azhar Abdul Hamid bersetuju pihak pembelaan berjaya membuktikan terdapat perbezaan dalam keterangan yang direkod oleh SPRM dan keterangan lisan saksi pendakwaan ke-13, bekas Penolong Bendahari Angkatan Bersatu Anak Muda (Armada) Rafiq Hakim Razali.Azhar berkata perbezaan dalam kedua-dua keterangan tersebut turut diakui oleh pihak pendakwaan.“Saya mengarahkan pihak pendakwaan untuk menyerahkan salinan rakaman percakapan saksi Rafiq Hakim untuk penelitian dan pertimbangan sebelum tindakan seterusnya (tindakan mencabar kredibiliti saksi) ditentukan,” kata Azhar.Timbalan Pendakwa Raya Datuk Wan Shahruddin Wan Ladin kemudian bertanya sama ada salinan percakapan itu perlu diserahkan kepada Yang Arif Hakim sahaja atau diberi juga kepada pihak lain.Azhar berkata salinan percakapan perlu diserahkan kepada mahkamah terlebih dahulu untuk penelitian bagi mengesahkan perbezaan yang terdapat dalam keterangan lisan dan rakaman percakapan berkenaan, sebelum permohonan untuk mencabar kredibiliti saksi ditentukan. Jumaat lepas (22 Julai), Syed Saddiq yang berdepan dengan tuduhan pecah amanah jenayah (CBT) dan pengubahan wang haram, sekali lagi memohon untuk mencabar kredibiliti Rafiq Hakim susulan terdapat beberapa percanggahan dalam keterangan yang direkod SPRM dan keterangan lisannya di mahkamah, berhubung prosedur pengeluaran RM1 juta daripada akaun bank Armada.

Peguam Syed Saddiq, Gobind Singh Deo berhujah percanggahan itu merujuk kepada masa dan tempat arahan yang didakwa diberikan oleh Syed Saddiq kepada Rafiq Hakim dan Penolong Setiausaha Armada Ahmad Redzuan Mohamed Shafi untuk mengeluarkan RM1 juta dan tujuan acara kutipan dana di Muar.Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta, untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.Bagi pertuduhan kedua, Syed Saddiq didakwa menyalahguna RM120,000 daripada akaun Maybank Islamic Berhad milik Armada Bumi Bersatu Enterprise untuk diri sendiri dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di sini antara 8 dan 21 April 2018.Syed Saddiq juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang dipercayai merupakan hasil aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.Perbicaraan di hadapan Azhar bersambung. - BERNAMA


UKSB beri sumbangan politik RM2.6 juta kepada Tun M - Saksi

SHAH ALAM, 25 Julai - Seorang saksi memberitahu Mahkamah Tinggi di sini bahawa Ultra Kirana Sdn Bhd (UKSB) memberi sumbangan politik berjumlah RM2.6 juta kepada bekas Perdana Menteri Tun Dr Mahathir Mohamad.Bekas Pengurus Pentadbiran UKSB David Tan Siong Sun, 47, berkata demikian semasa pemeriksaan balas oleh peguam Datuk Ahmad Zaidi Zainal yang mewakili Datuk Seri Dr Ahmad Zahid Hamidi, ketika lejar di dalam komputer riba milik saksi itu dirujuk kepadanya semasa perbicaraan kes rasuah bekas timbalan perdana menteri itu berhubung projek Visa Luar Negara (VLN) hari ini.Ketika ditanya Ahmad Zaidi, adakah Tun Dr Mahathir menerima sumbangan politik, saksi itu menjawab, “Ya dan parti (Bersatu)”.Saksi ke-17 itu memberitahu mahkamah bahawa sumbangan dana itu dibayar melalui anak saudara (Tun Dr Mahathir) iaitu Tan Sri Rahmat Abu Bakar yang menggunakan kod nama ‘Kedahan’.Ahmad Zaidi: Kenapa anda membuat pembayaran kepada Tan Sri Rahmat?Tan: Saya percaya ia adalah untuk dana politik.Ahmad Zaidi: Bahawa RM2.6 juta telah diberikan kepada Tan Sri Rahmat untuk diberi kepada Tun Mahathir, adakah itu betul, untuk dana politik?Tan: Betul.Tan turut memberitahu mahkamah bahawa Presiden Bersatu Tan Sri Muhyiddin Yassin turut diberi sumbangan politik daripada UKSB melalui sahabat baik ahli politik itu, Datuk Teo Wee Cheng yang juga merupakan pengarah syarikat SHH Resources Sdn Bhd.Saksi itu turut bersetuju dengan Ahmad Zaidi bahawa dana yang diterima Ahmad Zahid adalah dana politik.Ahmad Zaidi: Adakah anda melihat Tun Mahathir dan Tan Sri Muhyiddin di mahkamah di sebelah Datuk Seri Zahid?Tan: Tidak.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.Bagi tujuh lagi pertuduhan, dia didakwa memperoleh untuk dirinya SG$1,150,000; RM3 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.Perbuatan itu didakwa dilakukan di Seri Satria, Presint 16, Putrajaya, dan Country Heights Kajang antara Oktober 2014 dan Mac 2018.Perbicaraan di hadapan Hakim Datuk Mohd Yazid Mustafa bersambung esok. -BERNAMA


KKM serbu 443 premis jual produk kosmetik tidak bernotifikasi, pantau iklan di media sosial

KUALA LUMPUR, 25 Julai - Kementerian Kesihatan (KKM) telah menyerbu 444 premis perniagaan produk kosmetik tidak bernotifikasi melibatkan nilai rampasan lebih RM4.3 juta.Timbalan Menteri Kesihatan, Datuk Dr Noor Azmi Ghazali berkata serbuan berdasarkan susulan 86 aduan yang diterima sejak 2021 sehingga Jun pada tahun ini.Dalam tempoh sama, sebanyak 1,775 iklan kosmetik telah dipantau, 283 daripadanya diberi amaran manakala 104 produk kosmetik telah dibatalkan status notifikasi  "Pihak KMM sentiasa menjalankan tindakan pemeriksaaan dan operasi serbuan secara berterusan termasuk di media sosial. "Syarikat yang didapati tidak patuh kepada peraturan akan disiasat dan didakwa di bawah Akta Jualan Dadah 1992," katanya bagi menjawab persoalan Ahli Parlimen Jerai, Sabri Azit di Parlimen pada Isnin.

Manakala bagi menjawab soalan tambahan yang dikemukakan Ahli Parlimen Lumut, Datuk Dr. Mohd Hatta Md. Ramli berhubung ruang iklan yang diberikan penjual kosmetik dan ubatan tertentu di media arus perdana.Katanya, KKM memantau aktiviti promosi dan penjualan kosmetik di media sosial termasuk pengiklanan di media arus perdana.Tegasnya, sebarang aktiviti promosi yang menyalahi undang-undang boleh dikenakan tindakan termasuk pembatalan notifikasi barangan kosmetik masing-masing.“Seperti saya nyatakan sebentar tadi, bahawa mereka tidak boleh gunakan doktor untuk mempromosikan iklan. Jika ini berlaku, kita ambil tindakan manakala Majlis Perubatan Malaysia ambil tindakan membabitkan profesional doktor terlibat.“Jika iklan itu salah, kita berharap kementerian berkaitan terhadap media terlibat. Namun kita mengharapkan orang ramai melaporkan perkara ini jika berlaku,” katanya.


Unit khas ditubuh pantau pengeluaran barangan terkawal

(Karnival Lelongan Jualan Keluarga Malaysia di Stadium Sultan Muhammad IV mendapat sambutan mengalakkan)

KOTA BHARU, 24 Julai- Sebuah unit pemantau akan ditubuhkan bagi mengawasi jumlah pengeluaran barangan terkawal dan bersubsidi selain mengawal pengedaran barangan berkenaan dalam usaha memastikan bekalan mencukupi dan sampai kepada pengguna. Pengerusi Pasukan Khas Jihad Menangani Inflasi, Tan Sri Annuar Musa berkata, persetujuan dicapai selepas pihaknya mendengar pembentangan yang dibuat Menteri Pembangunan Usahawan dan Koperasi, Tan Sri Noh Omar dan Suruhanjaya Koperasi Malaysia (SKM). Jawatankuasa khas juga bersetuju menggunakan rangkaian koperasi untuk membungkus, mengeluar dan mengedar enam barangan bersubsidi termasuk gula, ayam dan minyak masak. Perkara itu telah dimaklumkan kepada Jemaah Menteri.Terpulang kepada SKM untuk menentukan koperasi yang akan melaksanakannya.

(Tan Sri Annuar Musa dalam sidang media selepas melancarkan Karnival Lelongan Jualan Keluarga Malaysia di Stadium Sultan Muhammad IV)

"Ini sedang kita perincikan termasuk kita bersetuju untuk memberikan AP Import dan juga lesen bagi membungkus. Misalnya produk sebelum ini dikawal macam gula misalnya, kalau dulu satu dua syarikat sahaja yang dibenarkan membungkus untuk pengedaran runcit."Jadi sekarang ini koperasi juga dapat membungkus dan mengedar barang kawalan seperti gula selain membawa masuk gula dengan kaedah yang boleh dimodifikasi," kata Annuar selepas melancarkan Karnival Lelongan Jualan Keluarga Malaysia di Stadium Sultan Muhammad IV di sini.


Guru terbaik, pengalaman luas perlu diberi peranan teraju aspek PdP dalam talian

KUALA LUMPUR, 24 Julai - Bekas Perdana Menteri Tun Dr Mahathir Mohamad hari ini menyarankan agar guru terbaik dan berpengalaman luas ditugaskan menerajui penyediaan bahan-bahan untuk Pengajaran dan Pembelajaran (PdP) secara dalam talian.“… untuk bergantung kepada guru sahaja tanpa sebarang persediaan mengajar menerusi platform ini, beberapa pelajar mungkin peroleh kelebihan apabila guru terlibat cekap dalam aspek pengajaran sedemikan, namun sesetengah pelajar mungkin tidak, apabila guru terlibat tidak cekap mengendalikannya,” katanya.

Beliau berkata demikian ketika menjadi tetamu program ‘Wacana Hala Tuju Sistem Pendidikan dan Pembelajaran Dalam Talian Negara’ di sini hari ini.Dr Mahathir berkata dengan kemajuan teknologi, sistem pendidikan semasa perlu bergerak selari dengan perubahan yang berlaku, bagi memenuhi keperluan pelajar dan generasi akan datang.“Aspek paling penting dalam pengajaran pastinya adalah dalam membekalkan para pelajar dengan ilmu pengetahuan, namun selain itu kita juga perlu memastikan bahawa karekter yang terlibat adalah sesuai untuk memanfaatkan ilmu,” tambahnya.“Ini kerana sekiranya karekter yang baik tidak disemai dalam kalangan pelajar, mereka mungkin akan menyalah guna ilmu pengetahuan yang mereka peroleh,” katanya.


Nilai eksport biji & produk koko cecah RM3.2 bilion

PONTIAN, 24 Julai- Eksport biji koko dan produk hiliran berasaskan koko meningkat kepada RM3.2 billion bagi tempoh Januari hingga Mei lalu berbanding RM2.77 billion bagi tempoh sama tahun lalu. Timbalan Menteri Perusahaan, Perladangan dan Komoditi, Datuk Sri Dr Wee Jeck Seng berkata eksport biji koko dijangka terus meningkat tahun ini mengatasi jumlah RM6.87 billion yang dicatatkan tahun lalu.Peningkatan itu didorong oleh faktor permintaan terhadap produk tempatan di pasaran luar negara. Produk berasaskan koko seperti serbuk koko dari negara ini mendapat pasaran luas terutama di negara Asia Barat dan Asia Tenggara, selain pengguna di peringkat antarabangsa.

(Timbalan Menteri Perusahaan, Perladangan dan Komoditi, Datuk Sri Dr Wee Jeck Seng)

"Inilah usaha kerajaan supaya dapat memperluaskan produk coklat ini bagi meningkatkan pendapatan ataupun nilai-nilai ini bukan sahaja untuk rakyat kita tetapi juga kerajaan. Ini penting, kita mahu memasarkan, jadi Lembaga Koko Malaysia memainkan peranan meningkatkan hasil atau meningkatkan semua aspek dari semasa ke semasa untuk meningkatkan nilai koko", katanya.Beliau berkata demikian selepas merasmikan Pusat Keusahawanan Coklat Tanjung Piai dan Kursus Asas Pembangunan Usahawan Coklat Buatan Tangan di Tanjung Piai, Pekan Nanas. Seramai 300 usahawan di negeri Johor bakal dibimbing dengan memberi peluang kepada golongan B40 menjana pendapatan untuk menceburi industri pembuatan coklat buatan tangan.


Harga barangan di Malaysia kekal antara terendah di Asia Tenggara

(Pengerusi Pasukan Khas Jihad Menangani Inflasi, Tan Sri Annuar Musa)

KOTA BHARU, 24 Julai- Harga barangan di Malaysia terus kekal antara yang terendah dalam kalangan negara ASEAN.  Pengerusi Pasukan Khas Jihad Menangani Inflasi, Tan Sri Annuar Musa berkata maklumat itu terkandung dalam laporan Bank Dunia mengenai 'bakul makanan' diet makanan sihat yang menunjukkan Malaysia berada pada kedudukan kedua terendah dari sudut harga barangan makanan. “Kita kena syukur kita kena bangga negara kita masih kekal, tarif air masih kekal terendah minyak, masak sudah tentulah paling rendah dan banyak lagi senarai produk makanan yang menandakam negara kita mengekalkan rekod sebagai sebuah negara yang harga makanan paling rendah," kata Annuar kepada pemberita selepas melancarkan Lelong Jualan Keluarga Malaysia bersempena Jelajah Aspirasi Keluarga Malaysia (JAKM) Kelantan di Stadium Sultan Muhammad IV di sini. Beliau berkata, pengiktirafan itu dengan sendirinya menafikan dakwaan sesetengah pihak yang memperlekeh serta mempertikaikan usaha kerajaan membantu rakyat yang terkesan dengan kenaikan harga barangan ketika ini.

(Tan Sri Annuar Musa kepada pemberita selepas melancarkan Lelong Jualan Keluarga Malaysia bersempena JAKM Kelantan di Stadium Sultan Muhammad IV di Kota Bharu)

"Ada orang cuba mengambil kesempatan untuk meraih sokongan politik. Apabila harga barang mahal mereka sibuk nak berdemonstrasi bukan cuba nak membantu. Demonstrasi bukan satu cara yang merendahkan harga barang," katanya. Menurut Annuar, setiap hari pasukan khas itu mengadakan kerjasama dan perbincangan dengan pelbagai pihak termasuk pakar tentang langkah-langkah untuk menurunkan harga barang secara relatif.


33 pondok tahfiz terbakar, tiada kemalangan jiwa dilaporkan

KUANTAN, 24 Julai- Sebanyak 33 buah pondok Tahfiz Madrasah Al-Imaniyah, Jalan Sungai Ular di Kuantan, Pahang, musnah dalam kebakaran pagi tadi. Bagaimanapun, tiada kecederaan atau kemalangan jiwa dilaporkan berikutan semua pondok tidak mempunyai penghuni kerana mereka sedang bercuti.Pengarah Jabatan Bomba dan Penyelamat Malaysia (JBPM) Pahang, Datuk Wan Mohammad Zaidi Wan Isa berkata, pihaknya menerima laporan itu kira-kira jam 9.39 pagi tadi dengan tiga jentera termasuk jentera dari Balai Bomba dan Penyelamat Gebeng dan Indera Mahkota dikejarkan ke lokasi kejadian. Beliau berkata struktur bangunan berasaskan kayu dan jarak berdekatan menyumbang kepada kebakaran untuk merebak dengan cepat.

(Sebahagian pondok tahfiz yang terbakar/ JBPM)

"Walaupun tempoh masa kita sampai dalam lebih kurang 10 minit atau kurang daripada 10 minit tetapi disebabkan bangunan ini daripada kayu, kayu mungkin yang telah lama dan sebagainya dan juga kedudukan struktur pondok pondok ini begitu rapat dan ada kita lihat bumbung bercantum juga merupakan faktor kebakaran merebak dengan lebih cepat", katanya.Katanya, kebakaran berjaya dikawal sepenuhnya kira-kira pukul 10.30 pagi. Punca kejadian serta jumlah kerugian masih dalam siasatan. Dalam pada itu, beliau berkata, pihaknya juga turut berdepan kesukaran mengawal kebakaran kerana ketiadaan pili bomba dan terpaksa menggunakan air sungai sejauh 300 meter dari lokasi kebakaran.


KPDNHEP Selangor rampas minyak masak bersubsidi bernilai RM4,860

SEPANG, 24 Julai- Kementerian Perdagangan Dalam Negeri dan Hal Ehwal Pengguna (KPDNHEP) Selangor merampas 1,944 kilogram minyak masak bersubsidi bernilai RM4,860 dalam serbuan di sebuah pasar raya di Kota Warisan, Sepang, Jumaat lalu.Pengarah Penguat kuasa KPDNHEP, Azman Adam berkata hasil serbuan mendapati premis berkenaan menyembunyikan minyak masak serta merampas dokumen urus niaga.

(Bekalan minyak masak yang dirampas oleh KPDNHEP Selangor di Sepang)

"Berdasarkan aduan orang awam, premis ini disyaki menyorok minyak masak bersubsidi paket daripada dijual kepada pelanggan serta wujud perlakuan tidak beretika iaitu penjualan bersyarat dan menyimpan sejumlah minyak masak bersubsidi di stor premis itu", katanya dalam kenyataan."Semasa pemeriksaan premis tersebut gagal menunjukkan dokumen deklarasi maklumat berhubung keberadaan sebenar bekalan minyak masak itu.Jelasnya, premis tersebut dikenakan tindakan di bawah Seksyen 19, Akta Kawalan Bekalan (AKB) 1961, atas kesalahan menjual barang kawalan berjadual secara bersyarat.Dalam pada itu, Bahagian Penguat Kuasa, KPDNHEP memberi amaran akan bertindak tegas serta tidak akan berkompromi dalam menguatkuasakan undang-undang untuk membanteras sindiket penyelewengan barang kawalan dan subsidi demi kepentingan pengguna.


Pengurus syarikat didakwa beri suapan RM3,000

JOHOR BAHRU, 24 Julai- Seorang pengurus sebuah syarikat daging sejuk beku mengaku tidak bersalah di Mahkamah Sesyen Johor Bahru, atas pertuduhan memberikan suapan bernilai RM3,000 kepada pegawai kerajaan, Februari lalu.  Pengakuan dibuat Ma Jian Yet, 31 tahun dihadapan Hakim Datuk Ahmad Kamal Arifin Ismail selepas pertuduhan dibacakan.

(Ma Jian Yet,  didakwa memberi suapan RM3,000 kepada Ketua Penguatkuasaan di Johor Bahru)

Mengikut kertas pertuduhan, Jian Yet dituduh memberikan suapan tersebut kepada Ketua Penguatkuasaan di pejabat penguatkuasaan Majlis Bandaraya Iskandar Puteri, pada 28 Februari lalu.  Ia sebagai dorongan untuk tidak mengambil tindakan ke atas syarikatnya yang menjalankan perniagaan tanpa lesen dan gagal mematuhi notis memberhentikan aktiviti menjaja serta meniaga MBIP.  Pertuduhan dibaca mengikut Seksyen 17(b) Akta Suruhanjaya Pencegahan Rasuah Malaysia 2009 dan boleh dihukum mengikut Seksyen 24(1) akta yang sama.  Hakim menetapkan jaminan RM5,000 dengan seorang penjamin, manakala 28 Julai sebutan semula kes.  Pendakwaan dijalankan Pegawai Pendakwa Raya SPRM, Dayang Masneh Deh, sementara tertuduh diwakili peguam Chuah Shyue Chien.


Audit forensik cegah penyeludupan minyak masak bersubsidi

KOTA BHARU, 23 Julai- Pengerusi Pasukan Khas Jihad Tangani Inflasi, Tan Sri Annuar Musa memaklumkan, kerajaan sedang melakukan audit forensik terhadap semua syarikat yang diberi lesen pembungkusan minyak masak bersubsidi.Ini bagi memastikan mereka tidak bersekongkol dalam kegiatan penyeludupan."Sebab saya dah sebut dengan tegas kalau semua pihak tidak menunjukkan kerjasama dan saya dapati masih lagi menyeludup minyak masak bersubsidi maka opsyen kita adalah merombak keseluruhan sistem. Buat masa ini kita belum membuat pendekatan itu supaya kita boleh buat satu penyiasatan dulu kalau ada kaedah-kaedah yang tidak terlalu destruktif sebab kita memahami kita tidaklah nak mengganggu orang yang dah ada kilang, ada rangkaian dia sendiri dan saya faham."Tapi kalau mereka bekerjasama dalam membenarkan barangan mereka diseludup maka tidak dapat tidak sistem itu saya terpaksa rombak," kata Annuar kepada pemberita selepas melawat Karnival Digital Kementerian Komunikasi dan Multimedia bersempena Jelajah Aspirasi Keluarga Malaysia (JAKM) Kelantan di Stadium Sultan Muhammad IV di sini.

(Tan Sri Annuar Musa ditemu bual selepas melawat Karnival Digital Kementerian Komunikasi dan Multimedia bersempena JAKM Kelantan di Stadium Sultan Muhammad IV)

Tambah Annuar, keutamaan kerajaan ialah memastikan rakyat mendapat faedah hasil daripada program-program dilaksanakan kerajaan. Sekiranya isu ini tidak diselesaikan dengan baik, ia mungkin menimbulkan kesusahan kepada rakyat. “4 bilion jadi kalau yang 4 bilion itu pergi ke Thailand atau Indonesia tak adil pada rakyat sebab 4 bilion tu jugak rakyat mesti sampai pada rakyat. Tapi saya tidak nak terlalu keras saya kata itu adil kita buat audit forensik,” katanya.


Kesejahteraan, kepentingan rakyat terus dipelihara seperti sebuah keluarga

KOTA BHARU, 23 Julai- Perdana Menteri memberi jaminan kesejahteraan dan kepentingan rakyat akan terus dipelihara seperti sebuah keluarga.Lebih-lebih lagi dalam menghadapi situasi ketidaktentuan ekonomi global dan krisis geopolitik yang memberi kesan terhadap kos sara hidup rakyat."Kerajaan sentiasa mendengar dan menyelami keluhan Keluarga Malaysia tentang kenaikan harga barang khususnya membabitkan bahan makanan dengan RM1.1 bilion dibelanjakan untuk subsidi ayam dan telur serta RM4 bilion untuk minyak masak paket."Hasil usaha berterusan kerajaan menangani isu itu dengan memberikan subsidi berjumlah RM77 bilion meletakkan negara pada kadar inflasi terendah di Asia Tenggara," kata Datuk Seri Ismail Sabri Yaakob ketika berucap bersempena program Jelajah Aspirasi Keluarga Malaysia (AKM) Kelantan di sini.


60% barangan Jualan Keluarga Malaysia habis dijual di Pulau Pinang

(Program JKM yang dianjurkan di Sungai Ara, Pulau Pinang)

GEORGE TOWN, 23 Julai- Hampir 60% barangan Jualan Keluarga Malaysia (JKM) habis dijual seawal pukul 11.00 pagi tadi di Pulau Pinang.Program yang dianjurkan di Perniagaan Sri Juwara, Sungai Ara itu menyediakan pelbagai barangan keperluan dengan potongan harga sehingga 20%. Pegawai Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang, Mohd Hafiz Abd Hamid berkata antara barangan yang mendapat sambutan adalah minyak masak, tepung, gula dan beras.

(Pegawai KPDNHEP Pulau Pinang, Mohd Hafiz Abd Hamid)

"Program Jualan Keluarga Malaysia (JKM) sedikit sebanyak dapat membantu penduduk di kawasan sekitar ini yang tergolong dalam kalangan B40 dan M40", katanya.Bagi pemilik perniagaan Sri Juwara, Mohd Hafiz Abdul Razak, jualan dengan harga berbaloi ini merupakan sumbangannya untuk meringankan beban penduduk setempat.  "Dapat membantu penduduk setempat untuk untuk meringankan beban, kos sara hidup tinggi, potongan ada yang 10%, 15%, ada yang 7% dan 8%," katanya.Bagi Salmah Pakchik, beliau melahirkan kesyukuran dan menyifatkan Jualan Keluarga Malaysia tidak membebankan, sekali gus membantu rakyat setempat. Program tersebut berlangsung selama dua hari bermula hari ini. Esok, satu lagi program JKM akan dianjurkan di Perkarangan Masjid Ibadurrahman dekat Kepala Batas.


Hari Sarawak: 22 Julai 1963 wajar diperingati

KUCHING, 23 Julai - Tarikh 22 Julai 1963 wajar diperingati sebagai titik permulaan Sarawak mempunyai kuasa untuk ditadbir oleh anak Sarawak sendiri, apabila mendiang Tan Sri Datuk Amar Stephen Kalong Ningkan dilantik sebagai Ketua Menteri pertama Kerajaan Sarawak.  Premier Sarawak, Datuk Patinggi Tan Sri Abang Johari Tun Openg berkata, sejak 100 tahun pemerintahan keluarga Brooke, diikuti penaklukan oleh Jepun dan seterusnya penyerahan Sarawak kepada pentadbiran British, negeri ini tidak pernah mempunyai Kerajaan yang ditadbir oleh anak Sarawak sendiri sebagai Ketua Kerajaan. Justeru itu katanya, Hari Sarawak yang dirai setiap tahun menjadi titik penyatuan rakyat untuk mengejar impian menjadikan Sarawak sebuah negeri maju menjelang tahun 2030.  Beliau turut bertegas dalam mempertahankan hak Sarawak seperti yang termaktub dalam Perjanjian Malaysia 1963. "MA63 adalah perjanjian suci yang tidak boleh diubah atau dihaluskan dalam apa cara sekalipun dan dalam apa jua bentuk."Segala isi kandung yang dimasukkan oleh pemimpin terdahulu ketika pembentukan Malaysia adalah yang anggap perlu untuk melindungi hak dan kepentingan negeri ini dan rakyatnya." katanya ketika berucap pada Majlis Perayaan Sambutan Hari Sarawak 2022 yang diadakan di Stadium Tertutup Sibu pada Jumaat.

Beliau berkata cadangan supaya MA63 diubah tidak sepatutnya dibuat sama sekali, apatah lagi beberapa hak dan keistimewaan Sarawak sedia ada sama ada sudah terhakis  atau belum ditunaikan selepas 59 tahun.

“Perkara yang perlu dilakukan Kerajaan Persekutuan ialah menunaikan sepenuhnya perjanjian bapa pengasas negara ini dalam semangat Keluarga Malaysia dan tidak menangguhkannya.

"Sebagai contoh, hak kami sebagaimana termaktub dalam Ordinan Perlombongan Minyak 1958 (OMO 1958) yang nyata wujud sebelum 1963, tidak pernah dimansuhkan dan akan terus dikuatkuasakan dan memberikan kuasa kepada kami ke atas sumber petroleum kami di darat,” kata Abang Johari.

Majlis tersebut turut dihadiri oleh Yang Di-Pertua Negeri, Tun Pehin Sri Abdul Taib Mahmud dan isteri, Toh Puan Datuk Patinggi Raghad Kurdi Taib.


Perjanjian Malaysia Baharu buka peluang Sarawak tuntut, tambah baik hak

KUCHING, 23 Julai - Usul membuat satu Perjanjian Malaysia baharu dilihat boleh membuka peluang dan ruang bagi Sarawak menuntut serta menambah baik hak-hak negeri itu.Penganalisis Sosiopolitik, Pusat Demokrasi dan Pilihan Raya Universiti Malaya (UMCEDEL), Profesor Madya Dr Awang Azman Awang Pawi berkata, cadangan itu juga wajar dibincangkan dan tidak seharusnya ditolak bulat-bulat terutamanya dalam negara demokrasi yang meraikan kepelbagaian pendapat.Jelasnya mungkin melalui Perjanjian Malaysia baharu itu juga pelbagai isu serta cadangan berkaitan Sarawak seperti penambahan kerusi Parlimen di negeri itu boleh menjadi realiti.“Jadi barangkali melalui new deal (perjanjian baharu) ini kita (Sarawak) akan dapat satu pertiga kerusi Parlimen, itu sudah cukup baik. Ini juga satu ruang terbuka untuk penambahbaikan apa yang kita ada (hak sedia ada).“Malah dalam isu cukai jualan dan perkhidmatan (SST) mungkin Sarawak boleh dapat lebih lagi. Oleh itu, kita perlu berani meneroka dan bergerak ke hadapan serta berani untuk berunding dengan lebih lagi,” katanya pada program Ruang Bicara terbitan Bernama TV bertajuk “Hari Sarawak Yang Penuh Makna”, malam tadi.

Turut menjadi tetamu program berkenaan ialah saintis politik Universiti Putra Malaysia (UPM), Prof Datuk Dr Jayum Jawan dan Ketua Program Sejarah Pusat Kajian Sejarah, Politik dan Hal Ehwal Antarabangsa Universiti Kebangsaan Malaysia (UKM), Dr Suffian Mansor.Sebelum ini, Timbalan Pengerusi Barisan Nasional (BN), Datuk Seri Mohamad Hasan, ketika berucap pada Konvensyen BN Sabah di Penampang, awal bulan ini, mencadangkan agar kepimpinan BN negeri itu mengusulkan Perjanjian Malaysia baharu.Katanya, ia sebagai langkah lebih konkrit ke arah merealisasikan hak-hak dan tuntutan negeri sebagaimana yang termaktub dalam MA63. - BERNAMA


PM sertai Majlis Bekwoh JAKM Kelantan

KOTA BHARU, 23 Julai- Perdana Menteri, Datuk Seri Ismail Sabri Yaakob hari ini meluangkan masa menyertai Majlis Bekwoh bersempena Jelajah Aspirasi Keluarga Malaysia (JAKM) Peringkat Negeri Kelantan 2022 yang diiadiri 5,000 penduduk sekitar Parlimen Ketereh di Kompleks Yayasan Kemiskinan Kelantan (YKK) Peringat, Kota Bharu.  Beliau yang diiringi Menteri Komunikasi dan Multimedia, Tan Sri Annuar Musa sempat beramah mesra dengan pengunjung yang hadir.Hadirin dihidangkan dengan lauk tradisi rakyat di negeri itu, gulai kawah.  Bersempena majlis itu, tiga ekor lembu ditumbangkan dan dimasak oleh penduduk secara bergotong-royonhg sejak awal pagi tadi.  Perdana Menteri juga merasmikan majlis pelancaran rangkaian jalur lebar berkelajuan tinggi, 5G luar bandar pertama di negara ini dan Pusat Latihan Digital Hub Ketereh.

(Datuk Seri Ismail Sabri Yaakob hari ini meluangkan masa menyertai Majlis Bekwoh bersempena JAKM Peringkat Negeri Kelantan 2022)

Digital Hub Ketereh antara lain menyediakan program dan latihan yang komprehensif termasuk latihan penghasilan dan mengedit kandungan kepada peniaga mengoptimumkan jualan dalam talian.

Terdapat pelbagai kemudahan yang disediakan di Digital Hub Ketereh seperti studio penstriman (live-streaming studio), studio penggambaran dan studio untuk pereka fesyen. Kewujudannya juga memberi satu kelebihan kepada usahawan dan peniaga kecil terpilih untuk mendapat latihan menghasilkan kandungan dan pendedahan menggunakan platform dalam talian yang membolehkan akses kepada pasaran global.


Rangkaian 5G mampu lonjak daya saing ekonomi, tahap produktiviti dan nilai tambah industri

KUALA LUMPUR, 22 Julai- Perdana Menteri Datuk Seri Ismail Sabri Yaakob menaruh keyakinan rangkaian 5G mampu melonjakkan daya saing ekonomi Malaysia serta tahap produktiviti dan nilai tambah industri.Keyakinan itu dinyatakan Ismail Sabri semasa menerima kunjungan hormat Presiden dan Ketua Pegawai Eksekutif Kumpulan Ericsson Borje Ekholm di Putrajaya hari ini, yang tertumpu kepada perbincangan status terkini pelaksanaan rangkaian 5G di Malaysia.Menerusi perkongsian di laman Facebook, Perdana Menteri berkata pelaksanaan rangkaian 5G mampu menjadi perintis kepada pembangunan prasarana dan liputan rangkaian 5G. "Saya berharap pelaksanaan rangkaian 5G mampu memberi impak positif terhadap liputan komunikasi kepada Keluarga Malaysia," katanya.Sementara itu Perdana Menteri berkata pada pertemuan itu, Ericsson turut menyatakan komitmen untuk terus mempergiatkan aktiviti dan pelaburan di Malaysia setelah 57 tahun bertapak di negara ini.-BERNAMA

(Tangkap layar video dari fb Ismail Sabri)


PM ucap Selamat Hari Sarawak kepada Keluarga Malaysia Sarawak

KUALA LUMPUR, 22 Julai- Perdana Menteri Datuk Seri Ismail Sabri Yaakob mengucapkan Selamat Hari Sarawak kepada seluruh Keluarga Malaysia Sarawak yang menyambutnya hari ini.Menerusi hantaran di laman Facebook, Ismail Sabri berkata tarikh 22 Julai amat istimewa bagi memperingati tarikh penyerahan pentadbiran negeri itu kepada anak watan Sarawak.Perdana Menteri turut menzahirkan rasa bangga terhadap arus pembangunan dan kemajuan yang banyak dikecapi oleh negeri itu.

"Semoga Sarawak sentiasa makmur dan harmoni selamanya. "Semoga Sarawak terus maju, makmur dan mengekalkan perpaduan yang utuh demi kesejahteraan bersama," katanya.


Minggu pertama Dewan Rakyat cipta sejarah

KUALA LUMPUR, 22 Julai- Minggu pertama mesyuarat Dewan Rakyat mencipta sejarah buat negara dengan lulusnya Rang Undang-Undang Antigangguan Seksual 2021.Penggubalan rang undang-undang yang bermula sejak 2011 itu diharap berupaya menangani isu gangguan seksual di Malaysia yang belum memiliki undang-undang khusus mengenainya.Namun, kelulusan rang undang-undang pada Rabu (20 Julai) itu tidak terlepas daripada ‘drama’ apabila pihak pembangkang mendakwa Datuk Seri Tajuddin Abdul Rahman (BN-Pasir Salak) mengeluarkan kata kesat dan lucah sehingga mencetuskan situasi ‘panas’ ketika sesi perbahasan.Sidang dewan yang bermula pada Isnin (18 Julai) juga mengalami kekecohan apabila Isnaraissah Munirah Majilis (Warisan-Kota Belud) diarah keluar dan digantung dua hari daripada menghadiri mesyuarat setelah bertegas mahu usul tuntutan kumpulan Sulu terhadap Sabah dibahas di Dewan Rakyat.Isu berkenaan terus dibangkitkan Ahli-Ahli Parlimen pembangkang sebelum Yang Dipertua Dewan Rakyat Tan Sri Azhar Azizan Harun menjelaskan pada Rabu bahawa perbincangan berhubung tuntutan kumpulan Sulu di Parlimen boleh menjejaskan kepentingan Malaysia dalam prosiding litigasi kes berkenaan.Menurutnya, perbincangan mengenai perkara itu berkemungkinan akan mendedahkan strategi negara dalam hal berkaitan, sekali gus memberi manfaat kepada pihak lain.Pada 12 Julai lepas, Mahkamah Rayuan Paris membenarkan permohonan kerajaan Malaysia untuk menggantung penguatkuasaan Final Award bertarikh 28 Februari 2022 yang dikeluarkan penimbang tara Dr Gonzalo Stampa berikutan tuntutan kumpulan Sulu melalui satu prosiding timbang tara antarabangsa di Madrid, Sepanyol.Sebelum ini, dilaporkan aset dua anak syarikat Petronas di Azerbaijan dirampas oleh kumpulan Sulu, yang dikatakan menuntut AS$14.92 bilion (RM62.59 bilion) daripada Malaysia.Turut menarik perhatian, Dewan Rakyat meluluskan usul membatalkan keputusan dewan pada 23 Mac lepas yang menolak lanjutan penguatkuasaan Subseksyen 4(5) Akta Kesalahan Keselamatan (Langkah-Langkah Khas) 2012 atau SOSMA.

Usul itu diluluskan setelah melalui undi belah bahagian yang menyaksikan 105 Ahli Parlimen bersetuju manakala 83 tidak bersetuju dan 32 tidak hadir, sekali gus membolehkan Kementerian Dalam Negeri (KDN) mengemukakan semula usul lanjutan penguatkuasaan Subseksyen 4(5) akta berkenaan untuk tempoh tahanan 28 hari dikekalkan bagi tempoh lima tahun lagi mulai 31 Julai ini, pada persidangan kali ini.Dewan Rakyat turut meluluskan tujuh rang undang-undang iaitu Rang Undang-Undang Perhutanan Negara (Pindaan) 2022; Rang Undang-Undang Agensi Kawalan Sempadan Malaysia (Pembubaran) 2021; Rang Undang-Undang Kehadiran Wajib Pesalah-Pesalah (Pindaan) 2021 dan Rang Undang-Undang Majlis Pembangunan Wilayah Ekonomi Pantai Timur (Pindaan) 2022.Turut diluluskan Rang Undang-Undang Kawalan Padi dan Beras (Pindaan) 2022; Rang Undang-Undang Racun (Pindaan) 2022 dan Rang Undang-Undang Keselamatan Sosial Pekerja (Pindaan) 2022.Bagaimanapun, usul pemilihan Timbalan Yang Dipertua Dewan Rakyat bagi menggantikan Datuk Seri Azalina Othman Said ditangguh sekali lagi ke persidangan akan datang. -BERNAMA


CPI tidak cerminkan realiti, perlu kajian berasaskan bukti – Azam

(Bekas pegawai kanan MARA Corporation Sdn Bhd (MARA Corp) didakwa di Mahkamah Sesyen hari ini atas lima pertuduhan menyalahguna jawatan untuk mendapatkan suapan dengan meluluskan bayaran elaun memangku untuk diri mereka tanpa kelulusan ahli lembaga pengarah/BERNAMA)

PUTRAJAYA, 21 Julai, Indeks Persepsi Rasuah (CPI) yang diamalkan di peringkat antarabangsa bagi mengukur tahap amalan rasuah sesebuah negara, tidak selalu mencerminkan fakta dan realiti.

Menurut Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki, CPI yang digunakan tidak mengukur tahap rasuah sebenar tetapi berasaskan persepsi sahaja.

Justeru atas sebab itu, Malaysia perlu beralih daripada tinjauan berasaskan persepsi kepada kajian berasaskan bukti yang sudah diakui oleh United Nation on Drugs and Crime (UNODC) yang mempunyai tinjauan sendiri.

Jelasnya SPRM memandang serius perkara itu dan sedang giat meneliti bagi melaksanakan tinjauan berasaskan bukti yang bukan sahaja boleh memperoleh data persepsi, tetapi dapat mengumpul pengalaman dan insiden rasuah dalam masyarakat.

“SPRM berharap dapat berkolaborasi dengan UNODC mengenai perkara ini bukan sahaja dengan memberi tumpuan kepada penjawat awam, tetapi tinjauan itu juga akan merangkumi sektor swasta dan masyarakat umum,” katanya dalam Program Executive Talk Media Elektronik dan Portal Bersama SPRM di sini hari ini.

Mengulas lanjut, Azam berkata objektif tinjauan tersebut bukanlah hanya untuk mempamerkan kedudukan negara berbanding dengan negara lain. Sebaliknya tinjauan rasuah yang holistik dan komprehensif dapat membantu dalam merumus dan membangunkan langkah-langklah yang lebih tepat dan mantap untuk memerangi rasuah.

“Ini merupakan hala tuju yang ingin kami utamakan,” tegas Azam.

(Ketua Pesuruhjaya SPRM Tan Sri Azam Baki/Fail BERNAMA)

Azam berkata, kebelakangan ini SPRM telah menyiasat dan menangkap sebilangan ahli politik berprofil tinggi daripada pihak pembangkang dan kerajaan, menumpaskan kartel serta melumpuhkan sindiket dalam sektor kerajaan mahupun sektor swasta yang sebahagiannya sedang dalam perbicaraan di mahkamah.

“Sebagai contoh kes MARA yang mana ia telah digembar-gemburkan dalam media sosial bahawa pegawai MARA tidak akan didakwa. Ini telah membentuk persepsi seolah-olah pihak SPRM dan Pejabat Peguam Negara cuba melindungi isu tersebut. (Baca: Dua bekas pegawai kanan MARA Corp didakwa salah guna jawatan)

“Hakikatnya dua pegawai MARA telah dituduh hari ini mengikut bukti yang ada, namun persepsi negatif telah dibentuk ekoran spekulasi berkenaan,” kata Azam

Mengulas mengenai CPI, indeks rasuah itu sentiasa digunakan sebagai petunjuk  betapa teruknya situasi rasuah di Malaysia,

“Malah rasuah di negara ini dilihat jauh lebih teruk berbanding negara jiran kita seperti Thailand, Indonesia atau Vietnam. Baru-baru ini ditularkan berita palsu berkaitan satu tinjauan yang menunjukkan kadar rasuah kita terburuk di dunia,” katanya.

Azam turut menyatakan jika dilihat CPI 2021, sebenarnya selepas Singapura, Malaysia merupakan negara ke-2 dalam kedududkan CPI dengan markah ke-2 tertinggi di Asia Tenggara, iaitu dengan markah 48 dan menduduki tempat ke-62 dan Thailand di tempat ke-110.

“Kita tidak berbangga dengan kedudukan kita sama sekali, bahkan kita perlu dan boleh melakukan yang lebih baik. Saya cuma memberikan contoh bagaimana persepsi tidak selalu mencerminkan fakta dan realiti.


Keselamatan sempadan negara terjamin - Hishammuddin

KUALA LUMPUR, 21 Julai- Kementerian Pertahanan memberi jaminan keselamatan sempadan negara terjaga meskipun Agensi Kawalan Sempadan Malaysia (AKSEM) telah dibubarkan.  Jelas Menteri Kanannya, Datuk Seri Hishammuddin Hussein, ianya tidak akan menjadi masalah sekiranya Perjanjian Kerjasama Trilateral (TCA) dan Rondaan Selat Melaka terus diperkukuhkan.  "Yang paling penting diplomasi antara negara jiran. Sekiranya dapat perkukuhkan platform seperti TCA dan Melaka Strait Patrol ini akan membantu, tidak ada perkara yang boleh mejejaskan keselamatan negara bukan sahaja negara kita tetapi juga negara jiran ada hubung kait apa yg kita pantau dijamin dan juga sekat aktiviti-aktiviti yang tidak diingini," katanya.

Tambahnya, kerjasama pertahanan itu juga turut melibatkan pelbagai agensi seperti Polis Diraja Malaysia (PDRM), Kementerian Dalam Negeri dan pelbagai agensi berkaitan.  Beliau menjawab soalan tambahan daripada Ahli Parlimen Bukit Bendera, Wong Hon Wai.


Dasar tangguh, batal projek baharu antara tumpuan Dewan Rakyat hari ini

KUALA LUMPUR, 21 Julai- Perancangan kerajaan berkaitan dasar menangguh atau membatalkan projek-projek baharu dijangka menjadi tumpuan pada persidangan Dewan Rakyat hari ini.Menurut Aturan Urusan Mesyuarat dalam laman sesawang rasmi Parlimen, soalan berhubung perkara itu diajukan Ahmad Fahmi Mohamed Fadzil (PH-Lembah Pantai) pada sesi Waktu Pertanyaan Menteri yang mahu Perdana Menteri menyatakan perkara tersebut serta menamakan projek berkenaan dengan kos yang dijimatkan.Turut tersenarai, soalan Wong Hon Wai (PH-Bukit Bendera) kepada Menteri Kanan Pertahanan yang mahu tahu bentuk perancangan kerjasama ketenteraan trilateral (TCA) antara Filipina, Indonesia dan Malaysia serta sama ada kerjasama ketenteraan akan dilanjutkan kepada negara-negara ASEAN lain.Pada sesi soal jawab pula, Ahmad Fadhli Shaari (PAS-Pasir Mas) meminta Perdana Menteri menyatakan jumlah peruntukan untuk bantuan banjir yang telah disalurkan ke negeri-negeri terkesan bagi mangsa banjir Monsun Timur Laut (MTL) 2021/2022.Selain itu, Datuk Dr Mohd Hatta Md Ramli (PH-Lumut) meminta Menteri Kanan Kerja Raya menyatakan langkah diambil bagi menangani isu 50,000 kontraktor Bumiputera yang akan gulung tikar akibat kenaikan harga barangan binaan.Selesai sesi berkenaan, Kementerian Kesihatan dijangka membentangkan untuk bacaan kali kedua serta dibahas Ahli-Ahli Parlimen bagi Rang Undang-Undang Racun (Pindaan) 2022.Turut menarik perhatian, Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti yang tersenarai di nombor enam aturan mesyuarat.Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar sebelum ini berkata rang undang-undang berkenaan dicadang untuk dibahaskan pada 27 dan 28 Julai, tertakluk kepada budi bicara Yang Dipertua Dewan Rakyat.

Selain itu, beliau berkata mesyuarat juga mencadangkan garis masa libat urus Bahagian Hal Ehwal Undang-Undang dan Jabatan Peguam Negara (AGC) bersama Ahli Dewan Rakyat kerajaan diadakan 25 Julai dan libat urus bersama Ahli Dewan Rakyat pembangkang, pada 26 Julai.Wan Junaidi berkata setelah mendapat kelulusan Dewan Rakyat dan Dewan Negara, rang undang-undang berkenaan akan dipersembahkan kepada Yang di-Pertuan Agong di antara 11 hingga 26 Ogos untuk diperkenankan dan pewartaannya dijangka dilaksanakan antara 29 Ogos hingga 2 September ini.Persidangan Dewan Rakyat kali ini berlangsung selama 12 hari hingga 4 Ogos. -BERNAMA


Agong berkenan lawat FIA2022 di Farnborough, United Kingdom

UNITED KINGDOM, 20 Julai - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan berangkat melawat Pertunjukan Udara Antarabangsa Farnborough 2022 (FIA2022) di Farnborough, di sini semalam.Menurut catatan di laman Facebook Istana Negara, keberangkatan tiba Seri Paduka disambut Pengerusi Farnborough International, Paul Everitt dan barisan kepimpinan tertinggi Farnborough International.Turut hadir Panglima Angkatan Tentera, Jeneral Tan Sri Affendi Buang dan Pesuruhjaya Tinggi Malaysia ke United Kingdom, Zakri Jaafar.Dalam lawatan itu, Seri Paduka berkenan melawat dan menerima sembah taklimat setiap wakil syarikat dan organisasi yang mengambil bahagian.Seri Paduka turut berkenan melawat Pavilion Malaysia yang diterajui Perbadanan Pembangunan Perdagangan Luar Malaysia (MATRADE).

(Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan melawat FIA2022 di Farnborough,United Kingdom/ Foto FB Istana Negara)

Sebanyak 17 syarikat Malaysia dengan kerjasama MATRADE dan tiga agensi kerajaan iaitu Pejabat Penyelarasan Industri Aeroangkasa Negara, Teraju Bumiputera Corporation dan Invest Selangor Berhad mengambil bahagian di FIA2022.Dalam lawatan yang sama, baginda turut berkenan bertemu dan menyantuni Menteri Eksport United Kingdom, Andrew Griffith.FIA2022 ialah acara dwitahunan berlangsung selama seminggu bermula 18 Julai lalu.Ia menggabungkan pameran perdagangan untuk industri aeroangkasa dan pertahanan serta pertunjukan udara.


PIRECFS jadi panduan perancangan, pembangunan fizikal dan hutan Semenanjung - PM

(Perdana Menteri, Datuk Seri Ismail Sabri Yaakob mempengerusikan Mesyuarat Majlis PerancangFizikal Negara (MPFN) Ke-40)

KUALA LUMPUR, 20 Julai - Pelan Induk Rangkaian Ekologi Central Forest Spine (PIRECFS) diluluskan dalam Mesyuarat Majlis Perancang Fizikal Negara (MPFN) Ke-40 yang dipengerusikan Perdana Menteri, Datuk Seri Ismail Sabri Yaakob. Menerusinya, mesyuarat bersetuju meluluskan satu dasar utama berkaitan perancangan bandar dan desa iaitu PIRECFS dijadikan panduan perancangan serta pembangunan fizikal dan hutan bagi seluruh Semenanjung Malaysia.Perdana Menteri dalam satu kenyataan memaklumkan pelan induk tersebut bertujuan memelihara kawasan-kawasan hutan di Semenanjung Malaysia agar wujud satu rangkaian fizikal hutan yang bersambungan di seluruh kawasan CFS, selaras dengan visi ‘reconnecting the forest’.PIRECFS merupakan inisiatif untuk menghubungkan lapan kompleks hutan utama negara yang melibatkan lapan negeri iaitu Kedah, Perak, Kelantan, Terengganu, Pahang, Johor, Selangor dan Negeri Sembilan. "Pelan induk ini juga telah mengenal pasti 39 rangkaian ekologi bagi menghubungkan kawasan hutan atau pulau hutan yang tidak bersambungan ekoran berlakunya pemisahan dan pengasingan hutan.

(Perdana Menteri, Datuk Seri Ismail Sabri Yaakob mempengerusikan Mesyuarat Majlis Perancang Fizikal Negara (MPFN) Ke-40)

"Sekali gus mengurangkan konflik antara manusia dan hidupan liar, dengan memastikan laluan semulajadi hidupan liar dari satu kawasan hutan ke hutan yang lain tidak terhalang dengan aktiviti pembangunan," kata beliau dalam kenyataan tersebut hari ini.Melalui pelaksanaan pelan induk ini, komitmen negara untuk mengekalkan 50 peratus kawasan litupan hutan akan dapat dicapai hasil kerjasama bersama di antara Kerajaan Persekutuan dan Kerajaan-Kerajaan Negeri.Selain itu, Ismail Sabri turut meminta kerajaan negeri mempercepatkan proses mewartakan kawasan tanah lapang awam (TLA) di seluruh negara.Sehubungan itu, semua kerajaan negeri melalui agensi-agensi yang bertanggungjawab di bawahnya diseru untuk mengambil langkah yang lebih serius dalam menyegerakan pewartaan TLA di bawah Seksyen 62, Kanun Tanah Negara (KTN).Pewartaan TLA tersebut akan memastikan ianya kekal terpelihara dan kekal berfungsi sebagai kawasan lapang yang boleh dimanfaatkan oleh rakyat untuk tujuan rekreasi dan riadah ke arah Malaysia yang lebih berdaya huni.


Haji furada: “Bukan tipu kami, tapi mereka tipu Allah” - Mangsa

KUALA LUMPUR, 21 Julai - Setiap tahun pasti ada umat Islam yang terpedaya dan menjadi mangsa kepada syarikat agensi pelancongan yang licik menawarkan pakej menarik untuk menunaikan haji, menggunakan visa haji furada.Mangsa yang tertipu bukan sahaja makcik dan pakcik yang tinggal di kampung sehingga sanggup menggadaikan tanah mereka malah terdiri daripada golongan profesional, berpendidikan dan bangsawan.Adakah kurangnya kesedaran atau pun tidak menyedari kempen yang telah dihebahkan bahawa Tabung Haji (TH) memberikan lesen kepada 22 syarikat Pengelola Jemaah Haji (PJH) untuk mengendalikan pakej urusan jemaah haji dan umrah?“Kami mangsa yang tertipu ni, bukan setakat visa sahaja tak ada, kapal penerbangan pun tak wujud.”Demikian luahan salah seorang mangsa jemaah haji yang terkandas di Lapangan Terbang Antarabangsa Kuala Lumpur (KLIA) pada 7 Julai lalu.Hazi (bukan nama sebenar), 50,  dari Selangor mengakui terkilan dan sedih apabila niat suci untuk menunaikan rukun Islam kelima ini tidak kesampaian seperti yang diimpikan oleh umat Islam yang lain.“Sebenarnya mereka (agensi) bukan tipu kami, tapi mereka tipu Allah. Kami hanyalah manusia yang lemah dan khilaf dan tergamak agensi itu mengambil kesempatan ke atas kami dengan mempergunakan nama Allah.“Kami bukannya hendak melancong bercuti ke London dan beli-belah di New York tapi kami hendak pergi Mekah menunaikan rukun Islam jadi tetamu Allah,” katanya ketika dihubungi RTM.Ingin menunaikan haji dalam keadaan sihat tubuh badan menjadi faktor Hazi tertarik dengan pakej yang ditawarkan oleh agensi berkenaan. Katanya, dia mengetahui tawaran pakej haji furada melalui salah seorang rakannya di media sosial dan dia telah membayar deposit sebanyak RM7,000 kepada agensi berkenaan.Melalui poster yang diiklankan, agensi berkenaan menawarkan tiga harga pakej haji iaitu menginap di hotel Mekah - Al Massa dan Madinah - Concorde dengan harga bilik untuk empat jemaah ialah RM65,000, bilik untuk tiga jemaah RM75,000 dan bilik untuk dua orang jemaah RM85,000.Manakala untuk penerbangan, kononnya jemaah dijangka menaiki pesawat Saudi Airline yang dijadual berlepas pada 28 Jun, 3 Julai dan 6 Julai 2022.Kesemua mangsa tidak menyangka akan terpedaya dengan taktik licik agensi berkenaan kerana mereka turut mengadakan Kursus Pemantapan Haji pada 10 Jun sehingga 12 Jun 2022 di salah sebuah hotel mewah di Shah Alam.Menurutnya lagi, jemaah yang berdaftar dengan agensi itu turut menjalani pemeriksaan kesihatan, menerima set telekung dari jenama terkenal dan beg bagasi berwarna merah untuk dibawa menunaikan haji.Katanya lagi untuk meyakinkan para jemaah, agensi berkenaan turut menjemput tokoh agama, untuk memberikan ceramah sepanjang kursus berlangsung selama 3 hari 2 malam.Hazi berkata, dia tidak pernah berputus asa membuat rayuan kepada TH selama lapan tahun berturut-turut kerana jika mengikut giliran yang ditetapkan oleh TH, Hazi akan menunaikan haji pada tahun 2074 iaitu ketika usianya mencecah 99 tahun.Malah dia turut berdaftar dengan dua agensi untuk menunaikan haji melalui syarikat PJH yang sah berdaftar dengan TH.“Untuk tempoh dua bulan saya fokuskan diri untuk ibadah dan saya tinggalkan keseronokan duniawi yang melalaikan. Saya ingin menunaikan haji dalam keadaan saya masih sihat tubuh badan.“Apabila ingin menunaikan haji, dari segi persiapan rohani, kita akan sucikan jiwa dan didik hati kita untuk perkara-perkara yang baik,” katanya dengan sebak.Hazi yang selama ini waspada dengan aktiviti penipuan dalam talian tidak mahu perkara yang sama berulang kepada umat Islam yang lain kerana yang tertipu bukan sahaja melibatkan golongan yang berkemampuan malah orang kampung yang sanggup menggadaikan tanah dan harta benda mereka demi menjadi tetamu Allah di tanah suci.“Saya mula rasa tertipu selepas 5 Julai, saya semak maklumat mengenai penerbangan, visa haji namun semua maklumat tersebut tidak wujud sama sekali.“Bila kami meminta agensi kemukakan bukti, mereka mengatakan bahawa penerbangan kami adalah penerbangan yang disewa khas maka maklumat penerbangan tidak ditemui secara dalam talian,” kata Hazi.Manakala Siti Musliha, dari Bachok, Kelantan (bukan nama sebenar), 52, berkata emosinya turut terganggu setelah mendapati dirinya ditipu oleh agensi yang sama.“Emosi saya cukup terganggu kerana keluarga, saudara mara, rakan-rakan sudah tahu mengenai saya telah ditipu.“Saya harap kejadian seperti ini tidak berulang kepada umat Islam yang lain, kalau boleh siasat terlebih dahulu agensi yang menawarkan pakej haji furada,” katanya ketika ditemu bual RTM.Katanya, dia mengetahui tawaran pakej visa haji furada berkenaan melalui salah seorang rakan sepejabatnya pada bulan Mei lalu.Musliha yang juga kakitangan awam akui tidak mengetahui bahawa Kedutaan Arab Saudi di Malaysia  tidak mengeluarkan visa haji bagi musim haji tahun ini.Terpedaya dengan pakej yang ditawarkan, Musliha mengalami kerugian sebanyak RM16,000.Antara ayat yang digunakan dalam iklan oleh agensi tidak bertanggungjawab itu adalah:-“Tidak perlu tunggu giliran, semua boleh pergi menunaikan haji bersama kami. Jangan lepaskan peluang keemasan ini yang mungkin hanya datang sekali dalam hidup anda. Sila daftar segera, kuota adalah terhad tertakluk pada kekosongan.”

(Jemaah dan waris berkumpul di Movenpick, Sepang pada 5 Julai selepas dimaklumkan penerbangan mereka ditunda pada 7 Julai/FOTO mangsa)

Pada 5 Julai, semua jemaah yang berdaftar di bawah agensi berkenaan diminta hadir ke Hotel Movenpick, Sepang kerana penerbangan terpaksa ditangguhkan atas alasan beberapa jemaah masih belum mendapatkan visa.Melalui pesanan Whatsapp yang diterima oleh mangsa, pihak agensi tersebut membuat keputusan menangguhkan penerbangan kepada 7 Julai pada pukul 4.30 petang di KLIA. Menurut mangsa, agensi itu telah membuat penangguhan penerbangan ke Mekah sebanyak lima kali iaitu pada 28 Jun, 4 Julai, 5 Julai, 6 Julai dan 7 Julai 2022.Para jemaah yang terkandas di Movenpick kononnya akan dihadiahkan menginap di hotel Pullman di Mekah, manakala di Madinah jemaah akan menginap di hotel The Oberoi.“Ini adalah hadiah daripada syarikat agensi atas pegangan serta keyakinan dan kepercayaan,” menurut agensi itu melalui pesanan Whatsapp kepada jemaah yang tertipu.Jemaah yang tertipu bukan sahaja terkandas di lapangan terbang dari pagi sehingga malam dan berpakaian ihram, malah visa haji mereka juga tidak diproses oleh agensi itu.Agensi yang licik itu juga memulangkan pasport jemaah menggunakan perkhidmatan Lalamove ke KLIA dalam sebuah plastik berwarna merah dan jemaah terkejut apabila melihat borang visa mereka kosong dan tidak diproses seperti dijanjikan.

(Pasport jemaah yang terkandas dipulangkan menggunakan perkhidmatan penghantaran Lalamove ke KLIA serta borang visa yang kosong dan tidak pernah diproses/FOTO mangsa)

Setakat 19 Julai lalu, polis menerima 121 laporan berhubung kes penipuan pakej menunaikan ibadah haji dan umrah menggunakan visa furada terhadap tiga syarikat pelancongan swasta yang melibatkan kerugian lebih RM5.1 juta.Daripada laporan tersebut, pihak polis telah membuka 22 kertas siasatan berkaitan penipuan itu yang membabitkan 323 mangsa.Terdahulu, media melaporkan lebih 380 bakal jemaah haji yang menggunakan visa furada terkandas di KLIA dipercayai menjadi mangsa penipuan tiga syarikat agensi pelancongan swasta.Lima individu terdiri dua lelaki dan tiga wanita ditahan dalam serbuan di beberapa lokasi di ibu negara pada 8 Julai lalu. Setelah tamat tempoh reman, ke semua suspek yang ditahan ini diserahkan kepada Polis Johor untuk siasatan lanjut berkaitan modus operandi yang sama.

Lagi berita berkaitan:-Lesen agensi terlibat dalam penipuan visa furada akan dibatalkan - MOTACHaji visa furada, orang ramai harus faham konsepTH nasihat orang ramai tidak terpedaya pakej 'visa furada'TH terus beri kesedaran risiko tawaran visa furada syarikat tidak berlesen


RUU Antigangguan Seksual diluluskan

KUALA LUMPUR, 20 Julai- Rang Undang-Undang Antigangguan Seksual 2021(AGS 2021) diluluskan.RUU AGS 2021 adalah untuk memberi kesedaran kepada setiap pihak agar menghentikan tindakan normalisasi gangguan seksual sama ada di tempat kerja atau awam tanpa mengira jantina.Menerusi penggulungan RUU berkenaan, Menteri Pembangunan Wanita, Keluarga dan Masyarakat, Datuk Seri Rina Mohd Harun berkata langkah berkenaan juga bagi memastikan matlamat untuk menyediakan persekitaran selamat."RUU AGS ini bertujuan untuk melengkapi perundangan dan polisi sedia ada berkenaan gangguan seksual di Malaysia yang sebelum ini tidak dapat memberikan tebus rugi sewajarnya kepada mangsa-mangsa gangguan seksual dan hanya memberikan fokus utama kepada menghukum pelaku. Penggubalan undang-undang ini juga akan menyumbang kepada kewujudan persekitaran yang selamat khususnya kepada wanita. Pendekatan RUU AGS ini adalah untuk memberi kesedaran kepada setiap pihak supaya berhenti menormalisasikan gangguan seksual serta memastikan matlamat untuk menyediakan persekitaran selamat daripada gangguan seksual ini tercapai," kata Rina Harun bercakap di Parlimen.Kementerian juga katanya akan menubuhkan Jawatankuasa Pemantauan Penilaian Khas yang akan diwakili NGO, ahli akademik dan agensi kerajaan.Jawatankuasa berkenaan akan memantau keberkesanan RUU dan melaporkan kepada platform yang dikenal pasti kelak."Definisi gangguan seksual merangkumkan tiga elemen penting dan komprehensif iaitu apa-apa kelakuan yang tidak diingini bersifat seksual dan dalam apa-apa bentuk sama ada secara lisan, bukan lisan, visual isyarat atau fizikal yang ditujukan kepada seseorang. Secara munasabahnya, yang menyinggung atau menghina atau ancaman kepada kesejahteraannya," tambah Rina.Tambah beliau lagi, pendidikan seksual juga perlu diterap sejak dari peringkat awal persekolahan.Ke arah itu juga, kementerian menerusi Lembaga Penduduk dan Pembangunan Keluarga Negara (LPPKN) telah mengemas kini dasar Pendidkan Kesihatan Reproduktif dan Sosial Kebangsaan atau PEKERTI 2022-25.

(Menteri KPWKM, Datuk Seri Rina Harun menjelaskannya di Parlimen hari ini)

Sementara itu, Datuk Seri Rina turut memaklumkan untuk permulaan pejabat Tribunal AntiGangguan Seksual akan ditubuhkan di Lembah Klang."Walau bagaimanapun, merujuk fasal 12(3), tribunal boleh bersidang dalam satu atau lebih pada bila-bila masa dan dimana-mana tempat sebagaimana ditentukan presiden. Forum persidangan boleh dilaksanakan di mana-mana tempat mengikut keperluan," kata Rina lagi.Tribunal bagi mengendali aduan gangguan seksual itu turut memperuntukkan kuasa tribunal antaranya membuat suatu 'award' termasuk perintah bagi responden mengeluarkan suatu pernyataan permohonan maaf kepada pengadu."Kementerian juga telah membuat pindaan ke atas Fasal 13 seperti mana yang telah diedarkan kepada ahli Dewan Rakyat yang mana menyatakan mana-mana pihak boleh dengan kebenaran tribunal dibenarkan untuk diwakili peguam sekiranya aduan gangguan seksual melibatkan isu undang-undang yang kompleks dan sekiranya satu pihak dibenarkan untuk diwakili peguam maka satu pihak lagi dibenarkan perwakilan yang sama," jelas Rina.


Peruntukan RM600,000 setiap tahun bagi program tanah terbiar di Kelantan

KOTA BHARU, 20 Julai- Sebanyak RM600,000 diperuntukkan bagi Program Tanah Terbiar di Kelantan setiap tahun.Siling bagi program tersebut adalah RM20,000 per hektar.Pengerusi Jawatankuasa Pertanian, Bioteknologi, Teknologi Hijau dan Alam Sekitar negeri, Tuan Saripudin Tuan Ismail berkata, 3 320.09 hektar tanah terbiar di Kelantan telah diusahakan sejak 2006 sehingga kini.

(Pengerusi Jawatankuasa Pertanian, Bioteknologi, Teknologi Hijau dan Alam Sekitar negeri, Tuan Saripudin Tuan Ismail)

Jabatan Pertanian akan mengenal pasti permohonan daripada petani yang layak dan memenuhi syarat ditetapkan untuk tanah dibangunkan dengan tanaman sesuai. Skop keutamaan tanaman diberi kepada komoditi yang tersenarai di bawah Majlis Tindakan Ekonomi Negara. Bagi tanaman kekal, pengusaha digalakkan menanam tanaman selingan.Ikon pembangunan tanah terbiar di negeri itu ialah tanaman kelapa di Gong Tengah, Semerak dan Tanaman Durian Kg Cheker, Pisang Menggala di Pasir Puteh dan Tanaman limau chukun di Kg Air Chanal, Tanah Merah. Melalui Program Gerakan Pertanian Al Falah Pondok dan Tahfiz pula, kerajaan negeri memperuntukkan RM200,000 setiap tahun bagi membangunkan projek pertanian dan penternakan.Tuan Saripudin menjawab soalan Adun Limbongan, Mohd Nazlan Mohd Hasbullah di Persidangan DUN Kelantan di Kota Bharu.


Lebih RM20 juta peruntukan bagi baik pulih jalan masuk utama ke Kelantan

KOTA BHARU, 20 Julai- Kerajaan Kelantan berharap Kementerian Jalan Raya meluluskan peruntukan RM20.55 juta bagi membaik pulih 22 lokasi yang menjadi laluan masuk ke negeri itu. Ini termasuk tiga jalan utama iaitu Jalan Terengganu-Kota Bharu, Jalan Gua Musang-Kota Bharu dan Jalan Gerik-Jeli.Pengerusi Jawatankuasa Kerjaraya, Infrastruktur, Pengangkutan dan Utiliti negeri, Datuk Azami Mohd Nor berkata, proses baik pulih tertakluk kepada kelulusan peruntukan berdasarkan keupayaan kewangan kerajaan.

(Pengerusi Jawatankuasa Kerjaraya, Infrastruktur, Pengangkutan dan Utiliti negeri, Datuk Azami Mohd Nor)

Jabatan Kerja Raya Kelantan telah mengenalpasti 16 lokasi kerosakan di jalan utama di Gua Musang dengan anggaran kos pembaikan RM14.9 juta, namun kelulusan hanya melibatkan tiga lokasi dengan kos RM2.55 juta. Melalui Gerik, lapan lokasi perlu dibaiki dengan anggaran kos RM8 juta dan hanya lima lokasi diluluskan dengan peruntukan RM4.7 juta. Melalui Terengganu pula, kos pembaikan melibatkan tujuh lokasi dengan anggaran RM5.75 juta, namun kelulusan hanya untuk satu lokasi dengan peruntukan RM850,000.Azami menjawab soalan tambahan ADUN Galas, Mohd Syahbuddin Hashim pada Persidangan DUN Kelantan di Kota Bharu.


Kes dera kanak-kanak di Perak meningkat tahun lepas

IPOH, 20 Julai- Sebanyak 357 kes penderaan kanak-kanak dilaporkan di Perak pada tahun lepas, meningkat 15 kes berbanding 342 kes pada tahun sebelumnya.Exco Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin memaklumkannya dalam persidangan Dewan Undangan Negeri (DUN) Perak hari ini. Jelas beliau, tiga punca utama yang menyumbang kepada penderaan ini adalah krisis keluarga, gaya hidup dan keadaan kanak-kanak."Perbalahan keluarga kerap kali berlaku terutama dalam keluarga yang sedang mengalami krisis rumahtangga keadaan ini ditambah lagi dengan wujudnya masalah komunikasi antara ibu dan bapa dengan anak-anak sehingga menyebabkan kecederaan terhadap kanak-kanak yang tidak bersalah," katanya.Dr Wan Norashikin yang juga Adun Kampung Gajah berkata demikian sebagai menjawab soalan lisan Adun Pokok Assam, Leow Thye Yih ketika Mesyuarat Kedua Tahun Kelima Dewan Negeri Yang Ke-14 Perak Darul Ridzuan.

(Exco Pembangunan Wanita, Keluarga, Kebajikan Masyarakat dan NGO Perak, Datuk Dr Wan Norashikin Wan Noordin)

Ujarnya lagi, Jabatan Kebajikan Masyarakat Negeri (JKM) Perak telah membantu mangsa penderaan dengan memberi pemeliharaan dan perlindungan awal serta membuat pemantauan dan lawatan susulan terhadap mangsa.“JKM turut menyediakan perkhidmatan bimbingan dan kaunseling serta perkhidmatan sokongan kepada kes kanak-kanak hamil luar nikah dan kanak-kanak yang menjadi mangsa penderaan seksual dengan memberi penempatan di institusi JKM iaitu di Taman Seri Puteri, Batu Gajah.“Bantuan kewangan juga disediakan bagi keluarga yang sanggup memberi penjagaan dan pemeliharaan kepada mangsa penderaan yang disenaraikan daripada Program Anak Pelihara melalui Bantuan Anak Pelihara dengan kadar RM250 sebulan untuk seorang kanak-kanak dan maksimum RM500 sebulan sekeluarga yang memelihara dua orang kanak-kanak atau lebih,” katanya dalam sesi soal jawab lisan.Berdasarkan rekod Polis Diraja Malaysia (PDRM) pula, sebanyak 29 kes pada 2020 dan 23 kes dilapor pada tahun lepas.


HFMD: Kelantan catat lebih 7,000 kes sejak Januari tahun ini

(Pengerusi Kerajaan Tempatan, Perumahan dan Kesihatan Kelantan, Dr Izani Husin)

KOTA BHARU,19 Julai- Sebanyak 7,078 kes membabitkan Penyakit Tangan Kaki Dan Mulut (HFMD) dilaporkan di negeri Kelantan sejak Januari tahun ini.Pengerusi Kerajaan Tempatan, Perumahan dan Kesihatan Kelantan, Dr Izani Husin, berkata, ia merekodkan peningkatan sebanyak 27 kali ganda berbanding tempoh sama tahun lepas, yang hanya melibatkan 261 kes.Bagaimanapun, kebelakangan ini jumlah kes terbabit telah menunjukkan tren menurun kerana kes yang dilaporkan pada minggu epid 28 adalah sebanyak 39 kes, menurun sebanyak 58.5 peratus berbanding minggu epid 27 iaitu 84 kes.Jelas Dr Izani, sebahagian besar wabak yang dilaporkan adalah membabitkan Taman Asuhan Kanak-Kanak (TASKA) dan Pusat Jagaan Kanak-Kanak.Beliau yang juga Adun Kijang berkata demikian ketika menjawab pertanyaan yang dikemukakan Adun Wakaf Bharu, Mohd Rusli Abdullah pada persidangan Dewan Undangan Negeri (DUN) Kelantan di Kota Darul Naim, Kota Bharu.Ujarnya, antara langkah yang diambil Jabatan Kesihatan Kelantan adalah menutup TASKA atau pusat jagaan kanak-kanak selama dua minggu jika terdapat kes HFMD dan tindakan itu dilihat berkesan.Pada masa sama, ibu bapa kepada kanak-kanak yang menunjukkan tanda-tanda atau gejala jangkitan dinasihati untuk tidak menghantar anak ke pusat jagaan kanak-kanak, TASKA, tadika atau sekolah sebaliknya dibawa ke klinik untuk menerima rawatan.

Dalam perkembangan lain, sebanyak 78,727 kes COVID-19 dilaporkan sehingga 18 Jun lepas, bagaimana ia menunjukkan trend menurun secara ketara dengan kurang 50 kes bagi tempoh masa 16 April sehingga 22 Jun.


Projek Perlombongan Nadir: Perak tidak akan laksana jika bahaya keselamatan manusia

IPOH, 19 Julai- Kerajaan Perak kekal dengan pendirian, tidak akan membenarkan pelaksanaan Projek Perlombongan Unsur Nadir Bumi Bukan Radioaktif (NR-REE) di Mukim Kenering sekiranya ia mengandungi sumber bahan radioaktif yang memudaratkan keselamatan rakyat.Menteri Besarnya, Datuk Seri Saarani Mohamad berkata, pihaknya juga akur dengan peraturan dan undang-undang ditetapkan termasuk Prosedur Operasi Standard (SOP) yang diputuskan oleh Kementerian Tenaga dan Sumber Asli (KETSA).Jelasnya, projek perintis tersebut telah memperoleh kelulusan Penilaian Kesan Kepada Alam Sekeliling (EIA) daripada Jabatan Alam Sekitar dan akan dilaksanakan di atas tanah milik Perbadanan Pembangunan Pertanian (SADC) Negeri Perak.“Yang dibimbangi adalah bahan kimia amonium sulfat yang terkandung dalam baja itu. Kita tidak boleh meracun (menggunakannya) kerana ia akan masuk ke dalam tanah dan meresap ke merata tempat dan meracun padi, tanaman, cili, semua muka bumi dan bila hujan ia masuk ke dalam sungai dan sebagainya.“Sekiranya projek ini mendatangkan keuntungan dan pendapatan kepada negeri dan rakyat, kita tidak akan lepaskan peluang itu kerana negara lain sudah buat dan kita tegas tidak langgar mana-mana peraturan dan SOP ditetapkan,” katanya.Beliau berkata demikian ketika menjawab soalan tambahan Howard Lee Chuan How (DAP-Pasir Pinji) yang bimbang terhadap proses penapisan enam jenis mineral projek itu yang didakwa amat berbahaya dalam sesi soal jawab lisan pada persidangan Dewan Undangan Negeri (DUN) Perak di Ipoh.Saarani berkata mineral seperti pasir silika, kaolin, bijih timah dan tanah liat adalah merupakan antara mineral strategik yang memberi sumbangan relevan kepada statistik Keluaran Dalam Negeri Kasar (KDNK) Negeri Perak termasuk sebanyak RM238 juta bagi tahun 2019 hingga 2021.

(Datuk Seri Saarani dalam sesi soal jawab lisan pada persidangan Dewan Undangan Negeri (DUN) Perak di Ipoh)

Menjawab kepada soalan asal Yahaya Mat Nor (Amanah-Pasir Panjang) yang ingin tahu status projek berkenaan yang didakwa dalam kawasan sensitif alam sekitar dan menyalahi undang-undang ditetapkan, Saarani berkata ia tidak akan dilaksanakan dalam kawasan hutan simpanan kekal (HSK) seperti dalam syarat ditetapkan untuk aktiviti perlombongan.“Pendirian kita jelas dan tegas bahawa kita tidak benarkan projek ini dilangsungkan jika bahan itu adalah sumber bahan radioaktif. Projek ini juga dalam kawasan atau tanah hak milik Perbadanan Pembangunan Pertanian Negeri Perak (SADC). Ia mesti dilakukan dalam lingkungan kawasan yang dibenarkan iaitu di luar kawasan Central Forest Spine (CFS) (CFS adalah tulang belakang rangkaian Kawasan Sensitif Alam Sekitar (KSAS).“Kita kena akur dengan undang-undang dan prosedur operasi standard (SOP) yang ditetapkan Kementerian Tenaga dan Sumber Asli (KeTSA),” katanya.Menteri Tenaga dan Sumber Asli Datuk Seri Takiyuddin Hassan sebelum ini dilapor berkata dokumen SOP projek itu dibangunkan secara komprehensif membabitkan penelitian peringkat Persekutuan dan kerajaan negeri dan turut dinilai sebuah Jawatankuasa Eksekutif dianggotai oleh pakar dalam bidang perlombongan, hidrologi, hidrogeologi dan pembangunan lestari.


BBP Jalan Kubu, Melaka bakal dijadikan Muzium Bomba

BUKIT KATIL, 19 Julai- Muzium Bomba yang bakal diwujudkan di Balai Bomba dan Penyelamat (BBP) Jalan Kubu, Melaka akan mempamerkan sejarah kewujudan bomba di negara ini termasuk peralatan awal yang digunakan pasukan bomba ketika itu.Pengarah Jabatan Bomba dan Penyelamat (JBPM) Melaka, Abu Bakar Katain berkata, berkonsepkan muzium hidup, ia akan memberi pengalaman menarik dan ilmu bermanfaat kepada pengunjung.Dengan kos pengubahsuaian keseluruhan RM3.5 juta , ia kini dalam fasa spesifikasi dan tender oleh Jabatan Kerja Raya (JKR).“Mungkin dalam tempoh satu atau dua tahun ini hasrat untuk melihat sebuah muzium bomba di Malaysia ni wujud di Melaka. Semua artifak-artifak bomba sejarah bomba bermula daripada ianya bermula di zaman kolonial dulu sehingga sekarang juga bahan-bahan kita panggil 'live' muzium, maknanya di sana juga kita akan mempamerkan bahan-bahan pameran hidup, video pembelajaran awam dan juga baha-bahan ilmiah yang ada di Malaysia kita akan kumpulkan di Melaka," katanya.Abu Bakar ditemui pemberita pada Perhimpunan Dwi Tahunan JBPM Melaka di Bukit Katil.Jelas Abu Bakar, pemilihan BBP Jalan Kubu sebagai lokasi muzium itu bertepatan dengan sejarahnya yang merupakan antara Balai Bomba terawal di wujudkan di negara ini iaitu pada tahun 1972.Walaupun, muzium diwujudkan di balai bomba berkenaan, namun fungsinya bagi membantu apabila berlaku kecemasan atau kebakaran masih beroperasi seperti biasa.

(Pengarah JBPM Melaka, Abu Bakar Katain (tengah) pada Perhimpunan Dwi Tahunan JBPM Melaka di Bukit Katil)


Dewan Rakyat lulus pindaan RUU Perhutanan Negara

KUALA LUMPUR, 18 Julai-Dewan Rakyat meluluskan Rang Undang-undang Perhutanan Negara (Pindaan) 2022 diluluskan sebulat suara selepas dibahaskan oleh 13 Ahli Parlimen di Dewan Rakyat.Kelulusan pindaan itu bertujuan memantapkan penguatkuasaan hutan dalam membanteras kegiatan pengambilan hasil hutan tanpa kebenaran dan meningkatkan pelaksanaan aktiviti pemeliharaan serta pemuliharaan hutan.Pindaan membabitkan 62 Fasal yang merangkumi lapan daripada 10 bahagian bagi menambah baik Akta Perhutanan Negara 1984 (Akta 313).Pindaan itu membolehkan pesalah hutan simpan kekal berdepan hukuman lebih berat.Menteri Tenaga dan Sumber Asli Takiyuddin Hassan, ketika membentangkan RUU berkenaan bagi bacaan kali kedua berkata, pindaan itu adalah bagi mencapai lima objektif antaranya mengawal proses pewartaan keluar dan penggantian hutan simpan kekal (HSK).Katanya, kurang 50 peratus kawasan hutan simpan kekal di Semenanjung dibangunkan sebagai ladang hutan setakat ini membabitkan kawasan seluas 213,522.19 hektar atau 48.62 peratus.Takiyuddin berkata penubuhan ladang hutan dibenarkan berdasarkan peruntukan seksyen 16 Akta Perhutanan Negara, namun ia perlu mematuhi keluasan zon yang diluluskan dan dikawal rapi oleh jabatan perhutanan negeri.

(Menteri Tenaga dan Sumber Asli Takiyuddin Hassan)

Terdahulu pada sesi perbahasan, Ahli Parlimen Baling, Datuk Seri Abdul Azeez Abdul Rahim mencadangkan agar kerajaan persekutuan campur tangan dalam pembangunan tanah khasnya kawasan hutan yang sebelum ini di bawah tanggungjawab kerajaan negeri.Katanya perlu ada sinergi antara kuasa kerajaan persekutuan dan negeri berkaitan pembangunan tanah kerana akhirnya kerajaan persekutuan yang akan bertanggungjawab.Menurutnya, bila terjadi masalah bencana, kerajaan negeri tidak mampu menyelesaikannya dengan cepat.Sementara itu, Ahli Parlimen Sik, Ahmad Tarmizi Sulaiman berpandangan konsep ladang hutan tidak harus diteruskan bagi mengelak ia disalah guna.“Saya berpendapat Rang Undang-Undang (RUU) Perhutanan Negara (Pindaan) 2022 ini perlu mengimbangi keperluan bagi kedua-dua pihak.“Saya bersetuju dengan kenyataan Perdana Menteri, Dato’ Sri Ismail Sabri Yaakob sebelum ini untuk memberi pampasan kepada kerajaan negeri yang mengekalkan hutan simpan.“Tindakan ini bagi memperolehi situasi menang kepada kedua-dua pihak, contohnya kerajaan negeri Kedah yang sentiasa mengekalkan hutan simpan kekal,” katanya semasa membahaskan RUU Perhutanaan Negara (Pindaan) 2022, di Dewan Rakyat.Dalam perkembangan lain Ahmad Tarmizi turut mempersoalkan prosedur operasi SOP dan kaedah siasatan awam apabila berlakunya kelulusan pembalakan.Jelas beliau, harus ada mekanisme khusus dan telus bagi mengelakkan campur tangan pihak berkepentingan seperti broker balak.Wakil Subang, Wong Chen mengakui pindaan menerusi RUU ini adalah menyeluruh memandangkan isu hutan sangat penting dan berkait rapat dengan perubahan iklim."Ini merupakan satu pindaan yg cukup tebal dan komprehensif pada dasarnya saya sokong pindaan ini walaupun ada pindaan spesifik perlu dhuraikan, tetapi pada amnya pindaan ini memberi kuasa tambahan kepada kerajaan pusat ada kuasa hukuman penalti boleh menyekat pembalakan haram dslam masa sama berpeluang untuk uruskan pembangunan mampan bagi hutan kita," katanya.Dalam pada itu, Takiyuddin ketika mengulas berhubung pengurusan hutan berkata, kerajaan negeri mempunyai hak mutlak keementara Kerajaan Persekutuan hanyalah bertindak dalam memberikan nasihat teknikal dalam isu yang terbabit.Menjelaskan perkara itu, Takiyuddin berkata, peranan tersebut adalah berdasarkan Perkara 74(2) Perlembagaan Persekutuan.Berhubung hal ini, jelas Takiyuddin, kerajaan negeri akan dibantu beberapa platform perundingan dalam melibatkan isu-isu perhutanan.


KPDNHEP Perak kesan 440 kesalahan harga, 11 kes mencatut

IPOH, 18 Julai- Sebanyak 440 kesalahan berhubung harga di bawah Akta Kawalan Harga dan Antipencatutan 2011 dan 11 kes mencatut dikesan Kementerian Perdagangan Dalam Negeri (KPDNHEP) Perak, sehingga 30 Jun. Exco Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil negeri, Datuk Abdul Yunus Jamhari berkata, ia melibatkan nilai kompaun keseluruhan RM100,000.

(Exco Perdagangan Dalam Negeri dan Hal Ehwal Pengguna, Integrasi Nasional dan Masyarakat Sivil negeri, Datuk Abdul Yunus Jamhari)

Dalam tempoh sama, 44,669 premis telah diperiksa menerusi operasi yang dijalankan di seluruh negeri. "Terdapat beberapa operasi dilaksanakan antaranya Ops Catut 9.0, Ops Rantai 8.0, Ops Pasar dan terbaru Ops ATM (ayam, telur dan minyak masak) bagi memantau harga keperluan asas seperti ayam, telur sayur, minyak masak dan sebagainya", katanya.Tambahnya sebanyak 181 aduan harga turut diterima antaranya berkaitan penandaan harga, harga jualan melebihi harga kawalan dan kenaikan harga barang.  Datuk Abdul Yunus berkata demikian pada Mesyuarat Kedua, Tahun kelima, Persidangan Dewan Negeri ke-14 di Ipoh.


COVID-19 di Johor terkawal

JOHOR BAHRU, 18 Julai- Situasi semasa pandemik COVID-19 di Johor, berada dalam keadaan terkawal. Kes harian dicatatkan berada pada dua angka.Pengarah Kesihatan Johor, Datuk Dr Aman Rabu berkata, perkembangan positif tersebut, hasil daripada pematuhan prosedur operasi standard (SOP) yang baik, dalam kalangan rakyat negeri itu.

(Pengarah Kesihatan Johor, Datuk Dr Aman Rabu)

Beliau juga mengucapkan terima kasih kepada rakyat Johor, kerana memainkan peranan dalam mengawal penularan COVID-19 dalam negeri, selain membendung pembentukan Kluster baharu. "Sehingga hari ini alhamdulilah, tiada kluster baharu, Insya-Allah terkawal, orang ramai supaya patuhlah prosedur operasi Standard (SOP), walau di mana berada, di tempat tertutup, untuk memakai pelitup muka", katanya. Beliau ditemui pemberita semasa menyertai Operasi Bersepadu, Penguatkuasaan Peraturan - Peraturan Kawalan Hasil Tembakau 2004 di Johor Bahru.


Subsidi bersasar sedang dirangka pastikan bantuan hanya dinikmati mereka yang layak

(Perdana Menteri, Datuk Seri Ismail Sabri Yaakob ketika menjawab pertanyaan Ahli Parlimen Port Dickson, Datuk Seri Anwar Ibrahim di Dewan Rakyat)

KUALA LUMPUR, 18 Julai – Bagi memastikan tiada pihak tercicir dan pemberian subsidi hanya dinikmati oleh mereka yang disasar, kerajaan sedang merangka mekanisme yang sesuai untuk pelaksanaan subsidi secara bersasar.Menurut Perdana Menteri, Datuk Seri Ismail Sabri Yaakob, pelbagai perkara sedang diperincikan berhubung mekanisme pelaksanaan subsidi bersasar agar peruntukan kerajaan itu hanya boleh dinikmati mereka yang layak, tidak termasuk warga asing.“Memang kerajaan kerugian besar akibat subsidi tersasar dan tidak bersasar ini kerana semua pihak menikmati subsidi yang kita sepatutnya dikhususkan untuk golongan yang berhak untuk dapat, iaitu golongan miskin,” katanya Perdana Menteri ketika menjawab pertanyaan Ahli Parlimen Port Dickson, Datuk Seri Anwar Ibrahim di Dewan Rakyat, hari ini.Beliau turut menegaskan bahawa tiada subsidi yang ditarik balik sejak bantuan itu mula dilaksanakan dan pemberian subsidi itu tetap diteruskan dalam usaha mengurangkan tekanan harga dihadapi Keluarga Malaysia.Tegas Perdana Menteri, kerajaan komited dalam membantu rakyat menangani kenaikan kos sara hidup dengan meningkatkan pemberian subsidi sebanyak RM77 bilion pada tahun ini berbanding peruntukan asal sebanyak RM31 bilion.

“Komitmen kerajaan dalam membantu Keluarga Malaysia menangani kos sara hidup dibuktikan dengan meningkatkan pemberian subsidi iaitu sebanyak RM77 bilion pada tahun ini dan mungkin akan bertambah lagi berbanding peruntuk asal sebanyak RM31 bilion pada tahun 2022. “Subsidi tersebut ialah minyak masak RM4 bilion, gandum RM40 juta, gas LPG RM2.6 bilion, Diesel RM7.5 bilion, RON95 RM27 bilion dan tarif elektrik dijangka sehingga akhir tahun ini RM5 bilion, "kata Perdana Menteri bagi menjawab pertanyaan asal Ahli Parlimen Port Dickson itu.Tambah Perdana Menteri lagi, kesan daripada subsidi yang diberikan menyebabkan tahap inflasi Malaysia kekal rendah iaitu 2.8%."Saya kira paling rendah di Asia Tenggara dan juga mungkin seluruh dunia, inflasi kita kekal pada 2.8% dan jika subsidi tidak diberikan, inflasi mungkin meningkat kepada 8 hingga 11%. Saya bandingkan dengan negara lain, negara jiran kita Thailand 7.7% inflasi, Singapura 5.6%, Indonesia 4.4%, negara lain yang besar United Kingdom 9.1%, USA 9.1%, UAE 8.6%, maknanya kerajaan berbelanja lebih RM7.7 bilion bagi memastikan rakyat tidak terkesan teruk akibat daripada kenaikan harga barang yang berlaku di seluruh dunia," kata Perdana Menteri.Selain subsidi, kerajaan juga memberikan bantuan secara tunai melalui Bantuan Keluarga Malaysia (BKM) bagi membantu meringankan beban rakyat yang terkesan khususnya golongan B40.


MH17: Malaysia tidak akan tuding jari hingga penghakiman selesai

KUANTAN, 17 Julai- Malaysia tetap berpegang kepada prinsip tidak menyalahkan mana-mana negara sehingga proses siasatan dan penghakiman pesawat Malaysia Airlines MH17 yang ditembak di Wilayah Donetsk, Ukraine dimuktamadkan. Menurut Menteri Luar, Datuk Seri Saifuddin Abdullah selagi tidak mempunyai bukti jelas, Malaysia tidak akan sesekali menuding jari kepada mana-mana pihak.  Sebaliknya, Malaysia memberi penghargaan kepada 'Pasukan Siasatan Bersama (JIT) atas kerjasama meneruskan siasatan dan semangat meneruskan prosiding yang sedia ada.  "Walaupun ada pihak yang mendesak Malaysia untuk membuat kenyataan yang sebaliknya tetapi kerajaan tetap istiqamah selagi tidak ada bukti yang jelas, selagi siasatan belum selesai dan proses kehakiman belum selesai kita tetap mengatakan bahawa kita berpandu kepada proses yang dilaksanakan sekarang," katanya di sini hari ini.

Tegas Saifuddin, proses kehakiman yang menyeluruh perlu dilaksanakan bagi mendapatkan kebenaran.Sekali gus menuntut keadilan buat mangsa serta waris yang terlibat.  Dalam pada itu, beliau turut menyampaikan rasa simpati dan takziah kepada seluruh ahli keluarga mangsa terlibat nahas berkenaan.  Hari ini merupakan ulang tahun ke-8 tragedi pesawat MH17 ditembak jatuh di Ukraine, yang mengorbankan 298 nyawa penumpang dan anak kapal.


Sahabat Maktab TH, bantu kelancaran ibadah haji

MAKKAH, 16 Julai- Program Sahabat Maktab yang dilaksana oleh Tabung Haji (TH) musim ini mencapai matlamat dan berfungsi dengan jayanya.  Program yang bermula pada 2006 itu bertujuan membantu petugas haji melancarkan urusan jemaah terutama kemuncak haji di masya'ir.  Ketua Rombongan Haji Malaysia, Datuk Seri Syed Saleh Syed Abdul Rahman berkata semua sahabat maktab menyumbang bakti dengan penuh dedikasi memberi khidmat kepada dhuyufurrahman meskipun mereka juga dalam masa sama adalah jemaah dan baru pertama kali menunaikan rukun Islam ke-5 itu.  "Kali pertama berwukuf di Arafah tetapi tuan-tuan dan puan-puan tidak menghiraukan kesibukan untuk berdoa tetapi tuan-tuan dan puan-puan juga telah bersama-sama dengan petugas-petugas haji untuk memberi khidmat kepada dhuyufurrahman, ini satu pengorbanan yang cukup luar biasa dan cukup hebat sekali," kata Syed Saleh kepada pemberita RTM di tanah suci, Makkah.

(Ketua Rombongan Haji Malaysia, Datuk Seri Syed Saleh Syed Abdul Rahman berkata demikiandalam ucapannya pada majlis penghargaan Sahabat Maktab TH)

TH katanya menghargai setiap peranan yang dijalankan sahabat maktab sehingga membolehkan semua jemaah melengkapkan ibadah haji dengan sempurna.  Seramai 175 sahabat maktab merangkumi 135 sahabat maktab, 30 sahabat perubatan dan 20 sahabat medik berkhidmat pada musim kali ini.  Menurut Sahabat Maktab TH, Ahmad Naim Nuruddin Mohamad Suffian dan Abdul Rahman Shamsuddin, tugas terpuji itu digalas bagi memudahkan urusan semua jemaah negara termasuk petugas TH mengambil peluang untuk dapat beribadah. "Alhamdulillah, kami saling membantu satu sama lain, berinteraksi, apabila jemaah ada masalah. Kami akan selesaikan satu persatu, Insya-Allah," kata Ahmad Naim kepada RTM.

(Sahabat Maktab TH, Ahmad Naim Nuruddin Mohamad Suffian)

"Mereka yang kurang upaya atau yang kuat dan sebagainya dan yang tak berkemampuan, kita boleh bantu untuk meringankan tugasan mereka ataupun memudahkan urusan ibadah mereka," kata Abdul Rahman kepada wakil RTM. Bagi Zainudin Mohammad Husain dan Mohd Dzikri Mohd Nor pula, sikap terpuji ini wajar menjadi contoh setiap para jemaah seiring dengan ajaran Islam yang menekankan konsep akhlak terpuji."Kita datang sebagai hamba Allah dan kita harus sentiasa tolong menolong. Bantu mereka yang memerlukan dan buang sifat-sifat mazmumah dalam diri ini. Kita boleh hindar lah sikap-sikap tak baik ini," kata Zainudin kepada RTM. "Ini antara satu pengorbanan. Kita melihat petugas-petugas Tabung Haji sangat besar pengorbanan mereka jadi kami turut terpanggil untuk menyumbang sesuatu sesama jemaah, Insya-Allah," tambah Mohd Dzikri kepada RTM.


Lantikan wakil belia sebagai Senator, bukti kerajaan komited pembangunan belia

TUARAN, 16 Julai- Kerajaan akan melantik seorang Senator mewakili Majlis Belia Malaysia di Parlimen bagi memastikan suara belia didengari dalam membantu pembangunan negara.Perdana Menteri, Datuk Seri Ismail Sabri Yaakob berkata ia juga menunjukkan penghargaan kerajaan terhadap kepentingan belia dalam membina masa depan negara."Saya percaya dengan adanya wakil belia dalam Dewan Negara, suara belia akan kita dengari secara terus daripada wakil belia tersebut. Masa depan negara bergantung pada anda, golongan belia," kata Ismail Sabri ketika berucap sempena Perasmian Hari Belia Negara 2022 Peringkat Kebangsaan di Padang Pekan Tuaran.  Beliau turut mengumumkan peruntukan berjumlah RM1 juta kepada Majlis Belia Malaysia bagi tujuan pelaksanaan aktiviti persatuan-persatuan belia seluruh negara.Hari Belia Negara merupakan pengiktirafan Kerajaan terhadap segala usaha dan kejayaan seluruh belia yang merupakan tunjang dalam pembangunan negara serta keutuhan Keluarga Malaysia.Hampir 21.4% atau bersamaan dengan tujuh juta daripada 32.7 juta rakyat Malaysia merupakan belia berusia antara 15 hingga 30 tahun manakala belia berumur 15 hingga 40 tahun mencecah hampir 15 juta orang.Menurut Perdana Menteri, angka ini sangat signifikan sekali gus mempengaruhi setiap perancangan pembangunan negara.

(Perdana Menteri, Datuk Seri Ismail Sabri Yaakob memaklumkan perkara tersebut dalam ucapannyabersempena Perasmian Hari Belia Negara 2022 hari ini di Tuaran)


HOPE diharap jadi platform lebih banyak rumah mampu milik dibina -PM

(Datuk Seri Ismail Sabri Yaakob (kanan) melawat ke ruang pameran selepas majlis pelancaran Home Ownership Programme (Program Pemilikan Kediaman) (HOPE) dan Karnival Jom Beli Rumah di Pusat Pameran Mid Valley)

KUALA LUMPUR, 15 Julai- Pelancaran Program Pemilikan Kediaman atau Home Ownership Programme (HOPE), antara agenda kerajaan menjadikan pemilikan rumah sebagai satu keutamaan.Perdana Menteri, Datuk Seri Ismail Sabri Yaakob, berkata, pelancaran HOPE ini selaras dengan gagasan ‘Satu Keluarga Satu Rumah, bukan sahaja membantu mempromosi perumahan untuk segenap lapisan masyarakat tetapi juga bagimelihat ekosistem sektor perumahan secara holistik.Sehubungan itu, katanya komitmen kerajaan untuk memastikan penyediaan kediaman yang mencukupi, berkualiti dan mampu dimiliki, haruslah didaya oleh semua pihak penyedia perumahan termasuklah pihak swasta.Bahkan dalam soal pemilikan rumah ini juga, ia harus didokong oleh ekosistem institusi kewangan yang lebih menyokong dan memudahkan urusan pemilikan."Justeru itu, saya cukup gembira apabila Inisiatif Pembiayaan Perumahan Malaysia atau i-BIAYA telah dilancarkan oleh Kementerian Perumahan Dan Kerajaan Tempatan (KPKT) dengan kerjasama Kementerian Kewangan bagi memudahkan pemilikan kediaman dalam kalangan Keluarga Malaysia khususnya generasi muda.

(Perdana Menteri Datuk Seri Ismail Sabri Yaakob berucap pada pelancaran Home Ownership Programme (Program Pemilikan Kediaman) (HOPE) dan Karnival Jom Beli Rumah di Pusat Pameran Mid Valley/BERNAMA)

"Saya juga dimaklumkan bahawa satu pemetaan Indeks 'Harga Rumah Mampu Milik'sedang dibangunkan oleh KPKT sebagai panduan kepada Keluarga Malaysia tentang harga rumah mampu milik di seluruh negara."Oleh itu, saya berharap lebih banyak kediaman mampu milik dapat disediakan oleh pihak pemaju perumahan yang menepati had pendapatan Keluarga Malaysia berdasarkanlokaliti."katanya ketika merasmikan Majlis Pelancaran Home Ownership Programme (HOPE) dan Pelancaran Karnival Jom Beli Rumah di ibu negara.


PM arah KSM, KDN selesai segera isu MoU pekerja Indonesia

(Perdana Menteri, Datuk Seri Ismail Sabri Yaakob/BERNAMA)

KUALA LUMPUR,15 Julai- Perdana Menteri, Datuk Seri Ismail Sabri Yaakob mengarahkan Kementerian Sumber Manusia (KSM) dan Kementerian Dalam Negeri (KDN) segera menyelesaikan segera isu pembekuan pekerja asing dari Indonesia.Ismail Sabri berkata, isu perjanjian persefahaman (MoU) dengan Indonesia berhubung proses pengambilan pekerja dari negara tersebut perlu diselesaikan segera, bagi mengelak timbulnya masalah antara Malaysia dengan Indonesia.Katanya, beliau tidak mahu isu berkenaan berpanjangan dan meminta dua kementerian terlibat segera menanganinya.“Saya dah minta KSM, saya dah minta KDN selesaikan. Saya tak nak (isu) dipanjang-panjangkan. Jadi saya kata, selesaikan. Kerana jika tidak diselesaikan kita bimbang akan ada masalah kita dan Indonesia,” katanya kepada pemberita selepas menyempurnakan pelancaran ‘Home Ownership Programme’ (Program Pemilikan Kediaman) (HOPE) dan Karnival Jom Beli Rumah di sini hari ini.Ketika ditanya sama ada MoU berkenaan akan dibatalkan, Ismail Sabri menolak dakwaan itu."Tidak..tidak," jawabnya.

(Menteri Dalam Negeri Datuk Seri Hamzah Zainudin (kiri) bersama Menteri Sumber Manusia Datuk Seri M. Saravanan/BERNAMA)

Memetik laporan Bernama, terdahulu dilaporkan Indonesia mengenakan pembekuan sementara ke atas semua pekerja negara itu memasuki Malaysia sejak semalam, berikutan Jabatan Imigresen Malaysia terus menggunakan ‘System Maid Online’ (SMO) biarpun kedua-dua negara menerusi MoU, bersetuju menggunakan satu saluran iaitu ‘One Channel System’ (OCS).Duta Besar Indonesia ke Malaysia Hermono dilaporkan berkata MoU terbabit tidak dihormati, berikutan butiran dalam perjanjiannya tidak dipatuhi Malaysia.


Harga minyak masak tidak bersubsidi turun dua minggu lagi?

KOTA BHARU, 16 Julai- Harga minyak masak tidak bersubsidi dijangka akan turun dalam tempoh dua minggu.  Pengerusi Pasukan Jihad Tangani Inflasi, Tan Sri Annuar Musa berkata pihaknya telah memanggil semua pengilang yang terlibat untuk membincangkan perkara itu pada Selasa lalu.Turut serta dalam perbincangan tersebut Lembaga Minyak Sawit Malaysia (MPOB) dan Majlis Minyak Masak Sawit Malaysia (MPOC) sebagai badan yang mengawal kuota dan lesen pengilang.  "Saya tidaklah memaksa pada masa ini saya nakkan industri ada rasa tanggungjawab jangan biarkan kerajaan terkial-kial dengan masalah sebab akhirnya syarikat juga yang menentukan. Jadi saya ucap terima kasih kerana semua persatuan pengeluar bersetuju dengan syor jawatankuasa."Minyak mesti segera diturunkan tak boleh tunggu dua bulan tak boleh tunggu sebulan, jadi saya harap selepas dua minggu dari tarikh saya bertemu mereka saya nak tengok harga minyak turun. Kalau tak turun saya akan panggil mereka semukla dan mereka kena beri penjelasan," kata Annuar selepas meninjau harga barangan di Pasar Ketereh, di sini.Beliau yang juga Menteri Komunikasi dan Multimedia berkata pengilang telah membayangkan harga akan diturunkan secara berperingkat pada kadar 5% hingga 10%.

(Tan Sri Annuar Musa di temu bual selepas meninjau harga barangan di Pasar Ketereh, Kota Bahru)

Harga akan disemak secara mingguan dengan kaedah yang ditetapkan oleh Kementerian Perdagangan Dalam Negeri dan Hal Ehwal Pengguna.  Dalam perkembangan lain, Annuar berkata inflasi yang sedang dihadapi kini adalah inflasi yang sudah diduga kerana ia berlaku secara global.  Walaupun fasa pasca-COVID-19 membolehkan aktiviti kembali berjalan seperti biasa namun berlaku peningkatan permintaan pelbagai industri sedangkan pengeluaran belum pulih sepenuhnya.  Selain itu, peperangan yang berlaku di luar negara turut menjejaskan perdagangan.Inflasi bergantung pada dasar monetari negara kuasa besar seperti Amerika Syarikat.


Kabinet lulus draf RUU Larang Ahli Parlimen Bertukar Parti

KUALA LUMPUR, 14 Julai- Kabinet telah meluluskan draf Rang Undang-Undang (RUU) Perlembagaan (Pindaan) (No. 3) 2022 dan Mengenai Peruntukan Larangan Ahli Dewan Rakyat Bertukar Parti yang dijangka dibentangkan di Dewan Rakyat, pada Isnin ini.Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar berkata, Jawatankuasa Pilihan Khas Menimbang RUU itu yang dilantik oleh Dewan Rakyat pada 11 April 2022 telah memuktamadkan pindaan kecil dalam draf penyata pada 12 Julai 2022 dan mengesahkan draf penyata berkenaan.“Pemakluman mengenai draf RUU ini dalam mesyuarat jemaah menteri semalam berjalan lancar melalui suatu nota jemaah menteri dan tiada persoalan dibangkitkan serta nota itu dipersetujui sebulat suara oleh jemaah menteri,” katanya dalam kenyataan.

(Datuk Seri Dr. Wan Junaidi Tuanku Jaafar / Foto BERNAMA)

Beliau berkata surat rasmi telah dikemukakan kepada Yang Dipertua Dewan Rakyat, Tan Sri Azhar Azizan Harun bagi mendapatkan kelulusan untuk RUU itu dan draf penyata Jawatankuasa Pilihan Khas Parlimen berkaitan peruntukan larangan Ahli Dewan Rakyat bertukar parti dibentangkan di meja Ahli Dewan Rakyat pada 18 Julai ini sebagai rujukan dan penelitian awal.Beliau turut mengulangi komitmen kerajaan untuk bacaan kali kedua draf RUU itu diadakan pada 27 dan 28 Julai, tertakluk kepada budi bicara Yang Dipertua Dewan Rakyat.


Tiada kes cacar monyet libatkan jemaah haji Malaysia

KUALA LUMPUR, 15 Julai- Tiada kes cacar monyet melibatkan jemaah haji Malaysia setakat ini.

Menteri Kesihatan, Khairy Jamaluddin mengesahkan perkara itu susulan laporan Arab Saudi yang mengesan kes cacar monyet pertama membabitkan individu di Riyadh.

"Setakat pengetahuan kita tidak ada apa-apa kes cacar monyet dalam kalangan jemaah haji kita, cuma kita ada terima maklumat daripada Singapura yang sudah ada tiga kes jangkitan tempatan. Dua kes baharu ini tidak ada sejarah melawat Malaysia. Hanya yang pertama tu saja," kata Khairy dalam sidang media selepas menghadiri Majlis Penutupan Bengkel Transformasi Strategi dan Memperkasakan Penjagaan Autisme di sini.

Khairy turut memaklumkan, KKM akan menubuhkan Majlis Austisme Kebangsaan melibatkan beberapa kementerian dan pemegang taruh yang boleh membangunkan intervensi lebih menyeluruh berkaitan autisme.


i-Miliki kecuali duti setem untuk pembeli rumah pertama

(i-Miliki yang membabitkan pemberian insentif pengecualian duti setem ke atas surat cara pindah milik dan perjanjian pinjaman bagi pembelian rumah pertama, secara mengikut peringkat harga rumah)

KUALA LUMPUR, 15 Julai- Kerajaan komited memperkenalkan pelbagai program untuk memudahkan pemilikan rumah kediaman dalam kalangan Keluarga Malaysia.Perdana Menteri, Datuk Seri Ismail Sabri berkata, antara usaha yang giat dilaksanakan termasuk pemberian insentif pengecualian cukai duti setem bagi perjanjian pindah milik harta tanah dan perjanjian pinjaman.Sehubungan itu, katanya, kerajaan memperkenal inisiatif pemilikan perumahan Keluarga Malaysia atau i-Miliki yang menawarkan pengecualian duti setem 50-100 peratus, untuk pembeli rumah pertama.Katanyam, i-Miliki yang membabitkan pemberian insentif pengecualian duti setem ke atas surat cara pindah milik dan perjanjian pinjaman bagi pembelian rumah pertama, secara peringkat  harga rumah."Bagi rumah berharga RM500,000 dan ke bawah, insentif pengecualian duti setem sebanyak 100 peratus.

(Kerajaan memperkenal inisiatif pemilikan perumahan Keluarga Malaysia atau i-Miliki yang menawarkanpengecualian duti setem 50-100 peratus, untuk pembeli rumah pertama)

"Bagi rumah berharga melebihi RM500,000 sehingga RM1 juta, insentif pengecualian sebanyak 50 peratus."Pengecualian ini bagi perjanjian jual beli yang disempurnakan dalam tempoh mulai 1 Jun 2022 sehingga Disember 2023," katanya.Beliau berkata demikian ketika berucap pada majlis perasmian Program Pemilikan Kediaman (HOPE) dan Karnival Jom Beli Rumah 2022 di sini.Turut hadir Menteri Perumahan dan Kerajaan Tempatan, Datuk Seri Reezal Merican Naina Merican dan Menteri Wilayah Persekutuan, Datuk Seri Dr Shahidan Kassim.Karnival itu berlangsung Jumaat hingga Ahad ini di Pusat Pameran Mid Valley di sini.

Ismail Sabri berkata. meskipun pengecualian duti setem ini akan mengurangkan kutipan hasil kepada negara, namun katanya tindakan tersebut merupakan komitmen kerajaan kepada Keluarga Malaysia."Lembaga Hasil Dalam Negeri (LHDN)memaklumkan bahawa tuntutan pengecualian duti setem di bawah Kempen Pemilikan Rumah (Home Ownership Campaign(HOC) adalah sebanyak RM957.8 juta. "Malah,tuntutan pengecualian duti setem paling tinggi adalah bagiharga rumah RM500,000 dan ke bawah," katanya.